**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 31 Οκτωβρίου 2023, ημέρα Τρίτη και ώρα 16.25΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Ειδική Διαρκής Επιτροπής για την Παρακολούθηση του Συστήματος Κοινωνικής Ασφάλισης, υπό την Προεδρία του Προέδρου αυτής, κ. Νεοκλή Κρητικού, με θέμα ημερήσιας διάταξης: «Προγραμματισμός του έργου της Επιτροπής».

Στη συνεδρίαση παρέστη ο Υπουργός Εργασίας και Κοινωνικής Ασφάλισης, κ. Σπυρίδων - Άδωνις Γεωργιάδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Φωτίου Θεανώ, Καζάνη Αικατερίνη, Μουλκιώτης Γεώργιος, Κατσώτης Χρήστος, Ασπιώτης Γεώργιος, Αθανασίου Μαρία, Παπαδόπουλος Νικόλαος και Μπιμπίλας Σπυρίδων.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρίες και κύριοι συνάδελφοι, συγγνώμη για την καθυστέρηση. Σήμερα, ξεκινάμε τις εργασίες μιας νέας Επιτροπής, της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης, στην οποία είμαστε 21 μέλη. Σας ευχαριστώ πάρα πολύ για την παρουσία σας εδώ σήμερα. Όπως είναι γνωστό, η Βουλή των Ελλήνων ασκεί νομοθετικό έργο και κοινοβουλευτικό έργο. Για τον σκοπό αυτό, συνιστώνται Επιτροπές που συγκροτούνται από Βουλευτές ανάλογα με τη δύναμη των Κοινοβουλευτικών Ομάδων, όπως γνωρίζετε, και των ανεξάρτητων Βουλευτών. Οι Επιτροπές αυτές επιλαμβάνονται του νομοθετικού έργου ή του κοινοβουλευτικού έργου, ελέγχου ή ειδικών θεμάτων.

Το Σύνταγμα και ο Κανονισμός της Βουλής, λοιπόν, προβλέπουν διάφορα είδη Επιτροπών. Ανάμεσα στις άλλες, επιτρέπονται, προβλέπονται και τέσσερις Ειδικές Διαρκείς Επιτροπές, στις οποίες εφαρμόζονται οι διατάξεις περί Διαρκών Επιτροπών. Σε αυτήν, λοιπόν, την κατηγορία ανήκει και η δική μας Επιτροπή, που αντικείμενό της είναι η παρακολούθηση της λειτουργίας και εξέλιξης του Συστήματος Κοινωνικής Ασφάλισης και ιδίως της βιωσιμότητας και της κοινωνικής δικαιοσύνης του συστήματος.

Καταρχήν, θα ήθελα να πω ότι η Επιτροπή συγκροτήθηκε από τον Πρόεδρο της Βουλής, με βάση το άρθρο 31Γ΄ του Κανονισμού της Βουλής, που προβλέπει τη δημιουργία μιας Ειδικής Κοινοβουλευτικής Επιτροπής για την Παρακολούθηση του Συστήματος Κοινωνικής Ασφάλισης και, μάλιστα, έχει προστεθεί αυτή η πρόβλεψη και στον Κανονισμό της Βουλής, με συγκεκριμένη απόφαση της Ολομέλειας της Βουλής από το 2010, για όσους ήσασταν Βουλευτές.

Με βάση τα πρακτικά της Βουλής, ξεκίνησε για πρώτη φορά τις εργασίες της στις 11 Οκτωβρίου του 2012, υπό την Προεδρία του κ. Γεράσιμου Γιακουμάτου. Έργο της Επιτροπής είναι ένα πολύ σημαντικό αντικείμενο, το κοινωνικό σύστημα ασφάλισης. Να σημειώσουμε πως το άρθρο 25 του Συντάγματος αναφέρει ότι τα δικαιώματα του ανθρώπου ως ατόμου και ως μέλους του κοινωνικού συνόλου και η αρχή του κοινωνικού κράτους δικαίου, τελούν υπό την εγγύηση του Κράτους.

Θα ήθελα να μου επιτρέψετε, επίσης, να διαπιστώσω ήδη από τώρα το εξής. Η σημασία της αρχής του κοινωνικού κράτους είναι μεγάλη και συνιστά ένα από τα πιο φλέγοντα διακυβεύματα στη σύγχρονη πολιτική, νομική και οικονομική σκέψη και δράση. Έργο δικό μας θα είναι να παρακολουθούμε, να διερευνούμε και να προτείνουμε, προκειμένου να γίνει κατανοητή η υφιστάμενη κατάσταση και να σκιαγραφήσουμε το μέλλον του ελληνικού ασφαλιστικού συστήματος.

Το έργο της Επιτροπής μας είναι δύσκολο – το τονίζω αυτό – και χρειάζεται δουλειά από όλους μας, για να φανούμε χρήσιμοι και αποτελεσματικοί. Σας προτείνω να εργαστούμε πάνω σε δύο άξονες. Ο πρώτος άξονας θα περιέχει την ενημέρωση για τα τρέχοντα προβλήματα. Περιλαμβάνει, δηλαδή, τα θέματα της καθημερινότητας που αντιμετωπίζει η εφαρμογή του Ασφαλιστικού μας Συστήματος, αξιολογώντας τις μέχρι σήμερα παρεμβάσεις που έχουν γίνει.

Ο δεύτερος άξονας, πρόκειται για μία προετοιμασία και προτάσεις για θεσμικές παρεμβάσεις, οι οποίες είναι απαραίτητες για την εξέλιξη και τη βιωσιμότητα του συστήματος. Σήμερα, λοιπόν, στην εναρκτήρια συνεδρίαση της Επιτροπής θα ήθελα να σας επιστήσω την προσοχή σας στον κοινό μας στόχο, στην ανάπτυξη και ιδίως στη βιωσιμότητα και κοινωνική δικαιοσύνη του συστήματος. Για να το πετύχουμε αυτό, όμως, χρειάζεται και ο κατάλληλος προγραμματισμός. Να προχωρήσουμε, λοιπόν, μην ξεχνώντας πως σήμερα έχουμε ένα μοναδικό θέμα, τον προγραμματισμό του έργου της Επιτροπής και θέλω να είσαστε αρωγοί σε αυτό.

Κυρίες και κύριοι συνάδελφοι, το Ασφαλιστικό αφορά στους πάντες. Θα πρέπει, λοιπόν, να το δούμε σφαιρικά και να μπορέσουμε να ανταλλάξουμε απόψεις και να φανούμε χρήσιμοι. Στην πρώτη, λοιπόν, συνεδρίαση έχουμε αυτό το στόχο. Ένα ερώτημα που τίθεται πάντα σε όλες τις μέχρι σήμερα συνεδριάσεις για τον προγραμματισμό της Επιτροπής μας είναι πώς θα γίνει η κλήτευση και ποιους θα καλέσουμε. Θα δούμε και με την παρουσία του Υπουργού να μας δώσει κατευθυντήριες εδώ και να ακολουθήσουμε μετά και με τις δικές σας προτάσεις ποιους θα καλέσουμε κατά σειρά.

Ήδη, πρέπει να σας πω ότι ο ΕΦΚΑ έχει θέσει σε εφαρμογή περισσότερες από 80 ηλεκτρονικές υπηρεσίες, μέσω των οποίων έχει πετύχει σημαντικά βήματα προόδου στην εξυπηρέτηση του πολίτη, έχει όμως πολύ δρόμο μπροστά του, το ξέρετε. Να ακούσουμε τα βήματα που έχουν γίνει και ποιοι είναι οι στόχοι για την επόμενη μέρα. Τι γίνεται με την επιτάχυνση των συντάξεων; Είναι ο ΕΦΚΑ έτοιμος να περάσει στη νέα ψηφιακή εποχή και τόσα άλλα. Πού βρίσκεται η δέσμευση η καινοτόμος δράση του ΕΦΚΑ, που σχεδιάζεται να ξεκινήσει πιλοτικά στις αρχές του 2024 από τους εν δυνάμει συνταξιούχους του Δημοσίου;

Πώς θα εφαρμοστεί η δέσμευση πως όταν θα πλησιάζει, περίπου, το εξάμηνο πριν υποβάλει ο ασφαλισμένος την αίτηση συνταξιοδότησης; Θα τον ενημερώνει ο ΕΦΚΑ για τη δυνατότητα συνταξιοδότησής του και για τα απαραίτητα δικαιολογητικά που θα πρέπει να προσκομίσει, προκειμένου αφενός μεν να αποφύγει κάθε ταλαιπωρία και αφετέρου να εκδοθεί αυτόματα η σύνταξή του, καθώς θα έχει προηγηθεί η προεργασία; Θα φτάσουμε στο σημείο σε περιπτώσεις διαδοχικής ασφάλισης, εφόσον είναι μηχανογραφημένα τα ένσημα, η συνταξιοδοτική απόφαση να εκδίδεται εντός τριμήνου, ενώ σε δεύτερο χρόνο θα ακολουθήσουν οι επικουρικές; Αυτά και άλλα πολλά, τα οποία φαίνονται, βεβαίως, πολύ ενδιαφέροντα, αλλά που σίγουρα πρέπει και εμείς να τους ακούσουμε και να τα μελετήσουμε.

Θα είναι η πρώτη διερεύνηση που θα κάνουμε και πιστεύω πως αυτή η ενημέρωση που κάνουμε σήμερα θα αποτελέσει τον βασικό πυλώνα - οδηγό, ώστε να προσαρμόσουμε τις θεματικές μας, ίσως και τη σειρά για τους επόμενους καλεσμένους μας, διότι το ασφαλιστικό είναι ένας από τους σημαντικότερους, αν όχι ο σημαντικότερος θεσμός κοινωνικής αλληλεγγύης και αναδιανομής του εισοδήματος των σύγχρονων κοινωνιών, τόσο μεταξύ των εισοδηματικών ομάδων της ίδιας γενιάς, όσο και μεταξύ των διαφορετικών γενεών. Είναι ένα πολύπλοκο θέμα, πολύ δύσκολο. Αυτά σε πρώτη φάση.

Κύριε Υπουργέ, καλώς ήλθατε. Θα σας ακούσουμε μετά, γιατί η συμβολή σας θα είναι απαραίτητη για να δούμε ποιους θα καλέσουμε. Συνεχίζω με τη δεύτερη φάση και με βάση τα όσα θα έχουν συζητηθεί συνεχίζουμε με τις παρακάτω προσκλήσεις. Θα ακούσουμε τις απόψεις σας ομαδοποιώντας, όπου κρίνουμε αναγκαίο, τις παρουσίες.

Κατά την άποψή μου, ωφέλιμη θα είναι η πρόσκληση στην Επιτροπή μας των παρακάτω. Η Εθνική Αναλογιστική Αρχή, που είναι επίσημος τεχνικός σύμβουλος του Κράτους, ώστε να κάνουμε μια συνολικότερη συζήτηση με την παρουσία στοιχείων από την Εθνική Αναλογιστική Αρχή, από το αρμόδιο ινστιτούτο της χώρας δηλαδή, σε σχέση με την προοπτική για τη βιωσιμότητα του ασφαλιστικού συστήματος. Θεωρώ πως η βιωσιμότητα και οι προτάσεις είναι το σημαντικότερο όλων.

Να καλέσουμε τη ΔΥΠΑ, Ταμεία που έχουν μείνει εκτός ΕΦΚΑ, μετανάστες και ασφαλιστικό σύστημα, Ταμεία και εφάπαξ, το Ταμείο Κλάδου Πρόνοιας, ποια είναι η κατάστασή του, η αδήλωτη εργασία, ΣΕΠΕ, λειτουργία ΚΕΠΑ, τα Κέντρα Πιστοποίησης Αναπηρίας, ΟΠΕΚΑ, Οργανισμός Προνοιακών Επιδομάτων και Κοινωνικής Αλληλεγγύης, ο οποίος είναι βασικός μοχλός υλοποίησης εθνικών πολιτικών κοινωνικής αλληλεγγύης.

Να καλέσουμε τα Ινστιτούτα της ΓΣΕΕ, ΓΣΕΒΕΕ, ΕΣΕΕ, ΙΟΒΕ, που εκπροσωπούν όλες τις κοινωνικές τάξεις, Πανελλήνια Ομοσπονδία Εργαζομένων ΕΦΚΑ και Πανελλήνια Ομοσπονδία Προσωπικού Οργανισμών Κοινωνικής Πολιτικής, συνδικάτα, Ομοσπονδία Ιδιωτικών Υπαλλήλων Ιατρικών Επισκεπτών και συνδικάτα και εκπροσώπους συνταξιούχων. Συγχρόνως, θα ήταν ωφέλιμο εάν καλούσαμε σε κάποιες περιπτώσεις και κάποιους ειδικούς επιστήμονες που έχουν ασχοληθεί με το θέμα, προκειμένου να μας ενημερώσουν. Ο κατάλογος, βέβαια, μπορεί να συμπληρωθεί στην πορεία, αλλά και σήμερα εάν θέλετε να κάνετε δικές σας προτάσεις.

Με την ευκαιρία, να αναφέρω πως θα μας διευκόλυνε σημαντικά και όχι μόνο εμάς, η ύπαρξη ενός καταστατικού, θεσμικού χάρτη δηλαδή, ώστε και οι σύλλογοι - σωματεία συνταξιούχων να λειτουργούν με βάση συγκεκριμένους και ενιαίους κανόνες. Να μια πρόταση που θα μπορούσε να προωθηθεί από εμάς και να υλοποιηθεί από το αρμόδιο Υπουργείο. Να πληροφορηθούμε, επίσης, για παράδειγμα, τι γίνεται με τα χρέη επιχειρήσεων προς τα ασφαλιστικά ταμεία, να έρθει ο Γενικός Γραμματέας Κοινωνικής Ασφάλισης, ο κ. Νικόλαος Μηλαπίδης, να μας απασχολήσουν οι επιπτώσεις που έχει το ασφαλιστικό σύστημα στις εργασιακές σχέσεις και πόσο το επηρεάζει η ανεργία, να δούμε προτάσεις γύρω από τα παραπάνω, να ενημερωθούμε για τις δημογραφικές εξελίξεις, τη δημογραφική γήρανση του πληθυσμού, ένα από τα πιο σοβαρά προβλήματα της χώρας το οποίο επηρεάζει άμεσα τόσο την αγορά εργασίας όσο και το ασφαλιστικό σύστημα και τόσα άλλα.

Κλείνοντας τη δική μου ομιλία και την παρουσίασή μου, να μην παραλείψω να αναφέρω τους δύο συναδέλφους, την Αντιπρόεδρο, κυρία Σκόνδρα Ασημίνα, που βρίσκεται εδώ, και τον Γραμματέα, τον κ. Περικλή Μαντά. Τώρα θα παρακαλούσα να ακούσουμε πρώτα τον Υπουργό και εσείς να καταθέσετε εάν έχετε κάποιες προτάσεις για σήμερα, αλλά θα παρακαλούσα πάλι να παραμείνουμε αποκλειστικά στο σημερινό θέμα του προγραμματισμού. Θα έχουμε την ευκαιρία, βεβαίως, το ξέρετε πολύ καλά, να τοποθετηθούμε στις επόμενες συνεδριάσεις για όλα αυτά τα θέματα.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Καταρχήν, κύριε Πρόεδρε, ζητώ συγνώμη από εσάς και από τους συναδέλφους για τη μικρή μου καθυστέρηση. Ήμουν στο Υπουργικό Συμβούλιο, το οποίο καθυστέρησε περίπου δύο ώρες και μετά είχα στο Γραφείο μου την Ομοσπονδία των Κωφών και δεν μπορούσα να τους το ακυρώσω και πήγα πρώτα από εκεί να τους δω. Σας ζητώ πραγματικά συγνώμη, γιατί δεν μου αρέσει να αργώ.

Ευχαριστώ πάρα πολύ για την πρόσκληση. Θεωρώ πολύ σημαντική την πρωτοβουλία. Θα κάνω μερικές εισαγωγικές παρατηρήσεις. Μπορούν οι συνάδελφοι να με ρωτήσουν ό,τι θέλουν. Δεν ξέρω εάν είμαι σε θέση να απαντήσω σε όλες τις ερωτήσεις, γιατί το Ασφαλιστικό έχει πολλά τεχνικά θέματα και αφού θα ακολουθήσει και η πρόσκληση και του κυρίου Διοικητή, θα είναι εύκολο να απαντήσει εκείνος, τουλάχιστον ευκολότερο.

Να πω ότι τα ΚΕΠΑ, που βλέπω ότι έχετε ξεχωριστά μέσα, είναι κομμάτι του ΕΦΚΑ. Ανήκουν στη δικαιοδοσία του ΕΦΚΑ. Άρα, καλώντας τον Διοικητή μπορείτε να καλέσετε και τον αρμόδιο Υποδιοικητή, αλλά και τη Γενική Διευθύντρια των ΚΕΠΑ να σας ενημερώσουν. Εισαγωγικά λέω ότι έχουμε ξεκινήσει μια μεγάλη προσπάθεια αναβάθμισης των ΚΕΠΑ. Είναι ένα κομμάτι που θέλουμε ιδιαίτερα να ασχοληθούμε.

Δεν είναι τα ΚΕΠΑ στην κατάσταση που θα θέλαμε να είναι. Και εγώ δεν το πίστευα μέχρι να το δω. Έχουμε πολλά κτίρια ΚΕΠΑ στη χώρα, π.χ. που δεν έχουν ράμπα για αναπήρους. Ακούγεται πολύ περίεργο τα ΚΕΠΑ να μην έχουν την προσβασιμότητα, που εμείς θέλουμε να έχουν όλα τα κτίρια και δεν τα έχουν τα καταλληλότερα κτίρια του Κράτους. Ντροπή. Εν πάση περιπτώσει, έχουμε ήδη ξεκινήσει μια μεγάλη δουλειά για τα ΚΕΠΑ και έχω ενημερωθεί αρκετά και έχουμε φτιάξει και ένα σχέδιο βραχυπρόθεσμων παρεμβάσεων και ένα σχέδιο πιο μεσοπρόθεσμων παρεμβάσεων. Μπορεί να σας ενημερώσει για αυτά ο κύριος Διοικητής, γιατί θα θέλουν να με ρωτήσουν οι κύριοι συνάδελφοι.

Η πρωτοβουλία σας, όμως, να ασχοληθεί η Επιτροπή με το Ασφαλιστικό δομικά, είναι εξαιρετικά χρήσιμη, μήπως μπορέσουμε στη χώρα και συνεννοηθούμε. Γιατί φοβάμαι ότι στην Ελλάδα το μεγαλύτερό μας πρόβλημα είναι ότι δεν μπορούμε να συνεννοηθούμε. Δεν έχουμε τις ίδιες προσλαμβάνουσες, δεν έχουμε καταφέρει να βρούμε την ίδια γλώσσα. Παραδείγματος χάριν, συχνά ακούμε στα κανάλια, αλλά και στη Βουλή, ότι τα χρήματα αυτά είναι χρήματα που έχουν πληρώσει οι συνταξιούχοι. Εννοώ τα χρήματα των συντάξεων. Αυτό δεν είναι αληθές.

Το σύστημά μας είναι αναδιανεμητικό και όχι κεφαλαιοποιητικό. Τα χρήματα που λαμβάνουν οι συνταξιούχοι δεν είναι τα χρήματα που έχουν πληρώσει. Είναι πολύ περισσότερα. Κατά πόσον περισσότερα; Κατά το κομμάτι της λεγόμενης, κατά το νόμο Κατρούγκαλου, εθνικής σύνταξης. Όλο το κομμάτι της εθνικής σύνταξης πληρώνεται από τον κρατικό προϋπολογισμό, όχι από τον ΕΦΚΑ, από τα ένσημα. Αλλά και από το υπόλοιπο κομμάτι, που αφορά το ανταποδοτικό σκέλος της σύνταξης, ένα μεγάλο κομμάτι καλύπτεται από τον Κρατικό Προϋπολογισμό.

Αυτή τη στιγμή, τα ένσημα, δηλαδή, η περιουσία του ΕΦΚΑ, μπορεί να καλύψει κάτι λιγότερο από τη μισή σύνταξη εκάστου Έλληνα. Όλα τα υπόλοιπα είναι από τον Κρατικό Προϋπολογισμό. Ακούω συχνά αιτήματα μειώσεως των ασφαλιστικών εισφορών. Η Ελλάδα είναι μια χώρα που έχει πολύ υψηλή επιβάρυνση ασφαλιστικών εισφορών στην εργασία, 26% για την κύρια σύνταξη. Είναι ένα από τα υψηλότερα στην Ευρωπαϊκή Ένωση. Όμως, προσέξτε ποιο είναι το πρόβλημα. Αυτή τη στιγμή, η Ελλάδα επιδοτεί το ασφαλιστικό της σύστημα με το 16% των εσόδων από τον Κρατικό Προϋπολογισμό. Ο ευρωπαϊκός μέσος όρος είναι το 10% των εσόδων. Όλος ο στόχος του μεσοπρόθεσμου και των δεσμεύσεων που έχουμε λάβει έναντι των δανειστών μας, αλλά και αυτό που παρακολουθούν οι αγορές, είναι το 16% να μειωθεί, να πάει το 16% προς το 10%.

Αυτό μπορεί να γίνει με δύο τρόπους. Πρώτον, είναι να αυξηθεί γρήγορα το ΑΕΠ, άρα το ίδιο ποσό να αναλογεί σε μικρότερο ποσοστό του ΑΕΠ. Δεν μπορεί να πάει, όμως, τόσο γρήγορα. Θα εξηγήσουμε μετά το γιατί. Γιατί και η αύξηση του ΑΕΠ, τελικά, απορροφάται από τη γήρανση του πληθυσμού.

Δεύτερον, έχουμε, ταυτόχρονα και ένα πολύ μεγάλο δημογραφικό πρόβλημα στην Ελλάδα. Άρα, δεν μπορείς να μειώσεις τις εισφορές αυξάνοντας την επιδότηση από τον Κρατικό Προϋπολογισμό, γιατί δεν μπορείς να πας προς τα πάνω. Μπορείς να πας μόνο προς τα κάτω και η δέσμευση που έχουμε να μειώσουμε άλλο 1% τις ασφαλιστικές εισφορές το 2025 και το 2027 είναι από το κομμάτι που δεν επηρεάζει τις συντάξεις, ακριβώς για να μην μπαίνουμε σε αυτό το σκόπελο, από διάφορες, δηλαδή, εισφορές υπέρ τρίτων κ.λπ.. Άρα, στο δημόσιο διάλογο, θα πρέπει να έχουμε συνειδητοποιήσει ότι αυτά είναι τα νούμερα.

Προφανώς, αυτό, σηκώνει αρκετό αντίλογο. Θα πει κάποιος, ο κ. Κατσώτης π.χ., ναι, αλλά είχαν περιουσία τα ταμεία που δεν αξιοποιήθηκε. Το ασφαλιστικό σύστημα έχει χρηματοδοτήσει την ανάπτυξη ελληνικής οικονομίας τις τελευταίες δεκαετίες, καθόσον δάνειζε, στην πραγματικότητα, το Ελληνικό Κράτος άτοκα επί σειρά δεκαετιών, την εποχή, δηλαδή, που η αναλογία εργαζομένων - συνταξιούχων ήταν τέσσερις εργαζόμενοι για ένα συνταξιούχο. Άρα, τα ασφαλιστικά μας συστήματα είναι πλεονασματικά. Το Ελληνικό Δημόσιο, στην πραγματικότητα, χρησιμοποιούσε τα χρήματα των ασφαλιστικών ταμείων για την αναχρηματοδότηση της ελληνικής οικονομίας. Θα μπορούσε εκεί να γίνει μία συζήτηση ότι αυτό είναι ένα κεφάλαιο, που αν είχε επενδυθεί.

**ΘΕΑΝΩ ΦΩΤΙΟΥ:** Τα ξέρουμε αυτά. Δεν είμαστε εδώ για να μας κάνετε μάθημα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εγώ προτείνω να μιλήσει η κυρία Φωτίου.

**ΘΕΑΝΩ ΦΩΤΙΟΥ:** Κύριε Υπουργέ, να μιλήσουμε πάνω στο θέμα που έχουμε. Μάθημα για το ασφαλιστικό θα κάνουμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Προτού πάμε στο θέμα που έχουμε, θα πρέπει να καταλάβουμε τα προβλήματα που έχουμε στα αλήθεια. Γιατί βγαίνει ο καθένας μας στο δημόσιο διάλογο, αγαπητέ συνάδελφε Υπουργέ – έχετε κάνει Υφυπουργός Εργασίας και Κοινωνικών Ασφαλίσεων – και ακούω να λέμε όλοι τα ίδια, «μα, τα έχουμε πληρώσει». Οι συντάξεις μας δεν είναι αυτά που έχουμε πληρώσει.

Το βασικότερο αίτημα της Τρόικας κατά την διάρκεια των μνημονιακών χρόνων, ήταν η μετατροπή του Ασφαλιστικού μας Συστήματος, από αναδιανεμητικό που είναι σήμερα, σε κεφαλαιοποιητικό. Αυτό θα σήμαινε ο καθένας μας να παίρνει τη σύνταξη που του αναλογεί, στα ένσημά του και μόνον. Εάν αυτό το ψηφίσει η Βουλή των Ελλήνων, αυτομάτως όλες οι συντάξεις όλων των Ελλήνων θα κοπούν στο μισό. Είναι τόσο απλό. Άρα, όταν λες να πληρωθούμε τα χρήματα που πληρώσαμε, είναι να παίρνουμε τη μισή μας σύνταξη. Αν αυτό δεν το καταλάβουμε και δεν το εξηγήσουμε με θάρρος στον ελληνικό λαό, μήπως μπορούμε και συνεννοηθούμε κάποια στιγμή μεταξύ μας, δεν θα βγάλουμε άκρη.

Για τα αποθεματικά, επειδή ακούμε συχνά το άλλο επιχείρημα, ότι κουρεύτηκαν κατά τη διάρκεια του PSI, πράγματι, εγώ δεν έχω κανένα θέμα. Το PSI το έχω ψηφίσει και το έχω υπερασπιστεί. Τα αποθεματικά των ασφαλιστικών ταμείων έχασαν με το PSI 12 δισεκατομμύρια ευρώ, δηλαδή κάτι λιγότερο από μία ετήσια χρηματοδότηση. Το Κράτος βάζει το χρόνο 14 δισεκατομμύρια ευρώ. Άρα, ας πούμε ότι μια φορά το Κράτος δεν έβαλε, γιατί δεν μπορούσε γιατί είχε χρεοκοπήσει, και το έβαλαν τα Ασφαλιστικά Ταμεία. Δεν είναι, όμως, το ποσό αυτό, γιατί αν ακούσεις 12 δισεκατομμύρια ευρώ, νομίζεις ότι είναι ένα τεράστιο ποσό. Στην πραγματικότητα για το Ασφαλιστικό μας Σύστημα, είναι «τρίχες». Είναι λιγότερο από την κρατική επιδότηση ενός έτους τα χρήματα που χάθηκαν από το PSI. Αν αυτό πάλι δεν το συνειδητοποιήσουμε, πάλι δεν το έχουμε καταλάβει.

**ΘΕΑΝΩ ΦΩΤΙΟΥ**: *(Ομιλεί εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρία Φωτίου, σας παρακαλώ πάρα πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης**): Απόδειξη δε και χαίρομαι, γιατί ο συνάδελφος είναι καινούργιος. Εγώ, είμαι λίγο πιο παλιός στη Βουλή. Όταν ψήφισα το PSI το Φεβρουάριο του 2012, διεγράφην από το παλαιότερο μου κόμμα επειδή ψήφισα ναι. Εκείνη την ημέρα διαγραφήκαμε 49 βουλευτές, οι 47 γιατί ψήφισαν όχι και οι δυο επειδή ψηφίσαμε ναι. Τότε ήταν η εποχή του Αγγλικού Δικαίου και του Ειδικού Δικαστηρίου και θα πάμε τον Βενιζέλο στο Ειδικό Δικαστήριο και τα λοιπά.

Όταν ήρθε στην εξουσία ο ΣΥΡΙΖΑ το 2015, όχι μόνο δεν έκανε Ειδικό Δικαστήριο για τον Βενιζέλο σχετικά με το PSI, αλλά σε όλους τους κρατικούς προϋπολογισμούς που κατέθεσε η Κυβέρνηση ΣΥΡΙΖΑ, σελίδα 17 σταθερά – το θυμάμαι το έδινε κάθε φορά – είχε από κάτω ένα κουτάκι που έλεγε, «αυτά τα νούμερα οφείλονται λόγω του PSI, που χωρίς αυτό θα ήταν τα νούμερα πολύ χειρότερα». Το έλεγε πάντα και ο κ. Τσακαλώτος, που ήταν 5 χρόνια Υπουργός, πολύ απλά, διότι αυτή ήταν η δυνατότητα του PSI. Άρα, ας μη χάνουμε χρόνο με τα δεδομένα.

Έρχομαι, λοιπόν, στο σήμερα. Αφού καταλάβουμε τα θεμελιώδη, τι μπορούμε, δηλαδή, να συζητήσουμε και τι δεν μπορούμε να ζητήσουμε από το Ασφαλιστικό μας Σύστημα, μπορούμε να συζητήσουμε για όποιες παραμετρικές αλλαγές σκεφτόμαστε. Παραδείγματος χάριν, σε ότι αφορά την ψηφιοποίηση του e-ΕΦΚΑ. Θα ήθελα να πω ότι προχωράει με μια μεγάλη ταχύτητα. Αυτή τη στιγμή δεν είναι μόνον 80 οι υπηρεσίες που λέτε, αλλά έχουν ξεπεράσει τις 110 ηλεκτρονικές υπηρεσίες που παρέχει ο e-ΕΦΚΑ στους ασφαλισμένους του και κάθε βδομάδα προστίθεται και μία καινούργια. Διότι αυτή τη στιγμή έχουμε σε εξέλιξη ένα μεγάλο σχέδιο για τη δημιουργία του ολοκληρωμένου πληροφοριακού συστήματος του e-ΕΦΚΑ, το οποίο έχει χρονικό ορίζοντα ολοκλήρωσης τα επόμενα τρία χρόνια. Είναι ένα πρόγραμμα «motion going».

Θέλω να εξηγήσω, όμως, για να ξέρει η Επιτροπή, ότι αυτό είναι ένα πολύ σύνθετο εγχείρημα. Γιατί; Ο ΕΦΚΑ ιδρύθηκε την 1η Ιανουαρίου του 2017, με νόμο της Κυβέρνησης ΣΥΡΙΖΑ. Τότε συνενώθηκαν όλα τα παλαιότερα ταμεία στον ΕΦΚΑ. Η συνένωση, όμως, ήταν μόνο νομοθετική και δεν ήταν πραγματική. Όταν έγινε η συνένωση ήταν μαζί όλοι οι υπάλληλοι του κάθε ταμείου ξεχωριστά, οι κανονισμοί του ταμείου ξεχωριστά και τα πληροφοριακά συστήματα του κάθε ταμείου ξεχωριστά. Το πρόβλημα, είναι ότι τα πληροφοριακά συστήματα του κάθε ταμείου δεν «μιλούσαν» και δεν «μιλάνε» μέχρι σήμερα το ένα με το άλλο. Είναι παλαιότερα συστήματα, που δεν είχε προβλέψει ο τότε έκαστος ανάδοχος να μπορούν να συνδέονται το ένα με το άλλο.

Τι έκανε, λοιπόν, ο ΕΦΚΑ; Πήρε το βασικό πληροφοριακό σύστημα, που ήταν και το πιο εξελιγμένο, του τότε ΙΚΑ θα το πω απλά, και πάνω σε αυτό χτίζει, την ενοποίηση όλων των υπόλοιπων ταμείων. Αυτό για να τελειώσει θέλει από σήμερα 3 χρόνια. Για να καταλάβετέ πόσο σύνθετη είναι η διαδικασία, θα άξιζε τον κόπο ίσως κάποτε να κάνετε μια επίσκεψη στα γραφεία τα κεντρικά, στο πράσινο κτίριο που το λέμε εμείς, για να δείτε πώς βγαίνουν οι συντάξεις.

Όταν πρέπει να πληρωθούν οι συντάξεις, κατεβαίνουν ηλεκτρονικά αρχεία από το κάθε σύστημα ξεχωριστά, στέλνεται e-mail από το κάθε σύστημα ξεχωριστά με τον κατάλογο των συνταξιούχων σε έναν ενιαίο υπολογιστή και μετά τυπώνονται το κάθε e-mail του κάθε ταμείου ξεχωριστά. Υπάρχουν περιπτώσεις που έχει χαθεί ένα e-mail και ξαφνικά δεν έχουν πληρωθεί 10.000 - 15.000 άνθρωποι και ψάχνουμε να βρούμε από ποιο ταμείο άνθρωποι δεν πληρώθηκαν, διότι είναι όλο χειροκίνητο το σύστημα και δεν είναι ηλεκτρονικό, μέχρι σήμερα που μιλάμε.

Αυτό, είναι κάτι το οποίο φτιάχνεται, προχωράει, έχει ορίζοντα υλοποίησης. Η ανάδοχος εταιρεία είναι η «Intrasoft», πάει αρκετά καλά, προπορευόμαστε του προγράμματος και το ολοκληρωμένο πληροφοριακό σύστημα του e-ΕΦΚΑ θα είναι έτοιμο στο χρονοδιάγραμμα του.

Στα πλαίσια αυτά, βλέπω με ρωτάτε πώς θα εφαρμοστεί αυτή η δέσμευση, ούτως ώστε, όταν θα πλησιάζει περίπου το εξάμηνο πριν υποβάλει ο ασφαλισμένος την αίτηση συνταξιοδότησης, θα τον ενημερώνει ο ΕΦΚΑ για τη δυνατότητά συνταξιοδότησής του, για απαραίτητα δικαιολογητικά, κλπ. Αυτή ήταν μια δική μου ιδέα. Έχουμε ήδη συζητήσει και είμαστε στη φάση της επέκτασης της Σύμβασης του 1555. Το 1555 είναι ο ενιαίος τηλεφωνικός αριθμός του Υπουργείου Εργασίας, από τον οποίο οι πολίτες μπορούν να ενημερώνονται. Είναι μια υπηρεσία που σχεδίασε ο προκάτοχός μου και υλοποίησε στο Υπουργείο Εργασίας και τη θεωρώ εξαιρετικά καλή.

Έχει βελτιώσει εξαιρετικά την εικόνα του Υπουργείου Εργασίας και των οργανισμών του προς το κοινό, γιατί πλέον υπάρχει ένας ενιαίος τόπος αναφοράς για την ενημέρωση των συμπολιτών μας. Αντί να ψάχνουν στους κατά τόπους ΕΦΚΑ, παίρνουν το 1555. Εκεί υπάρχουν 600 τηλεφωνητές εξειδικευμένοι, επιθεωρητές. Περνάνε συνεχώς σεμινάρια, τους μαθαίνουμε τις καινούργιες υπηρεσίες του ΕΦΚΑ, εκπαιδεύονται δηλαδή, και η εξυπηρέτηση πολιτών είναι πολύ καλύτερη για αυτό σε όλες τις σχετικές έρευνες το 1555 έχει πολύ μεγάλη αποδοχή από το κοινό.

Τι σχεδιάσαμε λοιπόν; Αυτή την εβδομάδα ο Διοικητής του ΕΦΚΑ έχει συνάντηση με την Αρχή Προστασίας Προσωπικών Δεδομένων για να πάρει τη σχετική άδεια για να κάνουμε το πιλοτικό πρόγραμμα, που με ρωτάτε εδώ, κύριε Πρόεδρε. Έχουμε απλώς να το κάνουμε πιλοτικά σε πρώτους 1.000 ασφαλισμένους, να δούμε πώς δουλεύει και να το διορθώσουμε και να μπορούμε να προχωρήσουμε να το κάνουμε για όλους τους ασφαλισμένους. Τι λέμε, δηλαδή; Όλοι συζητάμε για το πώς θα μπορούμε να επιταχύνουμε την έκδοση της σύνταξης, από την ώρα που κάνεις την αίτηση της συνταξιοδότησης πόσο πιο γρήγορα θα μπορείς να πάρεις την σύνταξη σου. Μιλάμε πάντα για την κύρια σύνταξη τώρα.

Υπάρχει πολύ μεγάλη βελτίωση στους αριθμούς αυτούς. Δεν είμαστε σήμερα εκεί που ήμασταν πριν από τέσσερα χρόνια. Είμαστε σε άλλο περιβάλλον. Πριν από τέσσερα χρόνια είχαμε περίπου 180.000 εκκρεμείς συντάξεις, σήμερα έχουμε 30.000. Αυτό σημαίνει 150.000 λιγότερες και μέσα σε αυτές οι 30.000 είναι ορισμένες που δεν μπορούν να βγουν ποτέ, απλώς δεν πατάμε το κουμπί για να μην πούμε ότι δεν θα πάρεις σύνταξη. Αυτό έχει συμβεί με μία σειρά μεταρρυθμίσεων του e-ΕΦΚΑ και κυρίως με τα πολλά αυτόματα συστήματα που μπαίνουν και υπολογίζουν τις συντάξεις πολύ γρήγορα με αυτόν τον τρόπο.

Άρα, στην πραγματικότητα, οι πολύ σύνθετες συντάξεις μόνο, εκεί που έχεις πολλαπλά ταμεία και σε πολλαπλές περιόδους, δεν μπορεί να υπολογιστουν αυτόματα με τους αλγορίθμους. Πάει με το χέρι σε επιθεωρητή και κάνει περισσότερο. Οι περισσότεροι μπορεί να πάρουν τη σύνταξή τους σε λιγότερο από 40 ημέρες. Όμως υπάρχουν και οι περιπτώσεις οι πιο δύσκολες, που εκεί πραγματικά μπορεί να περιμένει κάποιος και μήνες. Εάν, δε, υπάρχει κάποια περίπτωση διεθνούς σύνταξης, δηλαδή να πρέπει να έχει και δικαιολογητικά από το εξωτερικό, αυτό μπορεί να γίνει πολύ πιο δύσκολο.

Πήγαμε, λοιπόν, να δοκιμάσουμε το 1555, αυτή η υπηρεσία του Υπουργείου Εργασίας, αφού έχει πάρει τα στοιχεία 1.000 ασφαλισμένων του ΕΦΚΑ, που σε 6 μήνες κατοχυρώνουν δικαίωμα συνταξιοδότησης και αφού έχει μελετήσει ότι έχουν δυσκολίες – δεν είναι τα αυτόματα, που ούτως ή άλλως θα βγουν με την κατάθεση της αίτησης – να τους πάρει τηλέφωνο. Δηλαδή το Υπουργείο Εργασίας να τους πάρει τηλέφωνο στο εξάμηνο πριν από την κατοχύρωση του δικαιώματος, να τους ενημερώσει ότι σε 6 μήνες μπορεί να κατατεθεί η αίτηση. Άλλα για να πάρει τη σύνταξη πρέπει να έχει συγκεντρώσει αυτά τα χαρτιά από αυτούς τους ασφαλιστικούς φορείς της Ελλάδας ή του εξωτερικού, ώστε να έχει ένα εξάμηνο να «τρέχει» αυτή του την προσπάθεια – αυτό σήμερα γίνεται αφού κάνει την αίτηση συνταξιοδότησης – ώστε να επιταχυνθεί η αίτηση συνταξιοδότησής του, καθόσον, αν τα έγγραφα αυτά τα έχει κάποιος τη μέρα που θα πατήσει το κουμπί, στην πραγματικότητά, η σύνταξη του θα βγει αμέσως. Άρα, λοιπόν, προσπαθούμε με αυτό τον τρόπο να επιταχύνουμε και τις πιο σύνθετες περιπτώσεις συνταξιοδότησης όταν θα πάρουμε την άδεια της Αρχής.

Αυτό θα μπορούσε να γίνει πιλοτικά από τώρα, δηλαδή πριν από το νέο έτος θα μπορούσε να ξεκινήσει να εφαρμόζεται. Αν δούμε ότι δουλεύει, θα το παραγγείλουμε να γίνει σε γενική κλίμακα.

Τώρα, λέτε θα φτάνουμε στο σημείο σε περιπτώσεις διαδοχικής ασφάλισης εφόσον είναι μηχανογραφημένα τα ένσημα; Μα, εδώ είναι και το πρόβλημα. Επί Υπουργίας Γιάννη Βρούτση, το 2013, ιδρύθηκε ο «Άτλαντας» μέσω της ΗΔΙΚΑ, το πρώτο οργανωμένο πληροφοριακό σύστημα του Ελληνικού Κράτους. Από το 2013 και μετά τα ένσημά μας είναι ψηφιοποιημένα, άρα ό,τι είναι από τον χρόνο εκείνο και έπειτα είναι πολύ εύκολο να υπολογιστεί, ακόμα και αν έχουμε πολλαπλή ασφάλιση. Όμως, οτιδήποτε έχει γίνει στον ασφαλιστικό μας βίο πριν το 2013 δεν είναι ψηφιοποιημένα, είναι έγχαρτα.

Για να καταλάβετε τι θα πει αυτό, για κάποιον ο οποίος έχει πολλαπλή ασφάλιση, αυτό σημαίνει ότι πρέπει ένας υπάλληλος του e-ΕΦΚΑ να πάει να βρει το φάκελο με τα ένσημά του, να πάρει το φάκελο με ό,τι έχει μέσα ο φάκελος, να υπολογίσει με ένα κομπιουτεράκι τον αριθμό των ενσήμων, το ποσοστό αναπλήρωσης που προβλέπει το ταμείο και ούτω καθεξής, για να καταλήξει στην απόφαση ποια πρέπει να είναι η σύνταξη που θα πάρει. Αυτό γίνεται με το χέρι και καταλαβαίνετε ότι αυτό δεν είναι καθόλου εύκολο και γίνονται και λάθη. Διότι στο τέλος, μπορεί να πει ο ασφαλισμένος ότι «δεν μου έχετε υπολογίσει σωστά τη σύνταξή μου», να πάει στα δικαστήρια και οτιδήποτε άλλο.

Στο πρόγραμμα που σας ανέφερα προηγουμένως, υπάρχει μέσα ένα κομμάτι που είναι για την ψηφιοποίηση όλου του ασφαλιστικού βίου ενός εκάστου ημών. Είναι και αυτό μέσα στη τριετία. Όταν, κύριε Πρόεδρε, θα ολοκληρωθεί και αυτό, τότε, πράγματι, και οι παράλληλες συντάξεις βγαίνουν πάρα πολύ γρήγορα. Αλλά εδώ απέχουμε από σήμερα, όπως, είπα περίπου 3 χρόνια από αυτήν την ψηφιοποίηση. Αυτά όσον αφορά στα ερωτήματα που μου έχετε υποβάλει.

Να πω λίγο δυο λόγια για το τι σχεδιάζουμε και τι έχουμε κάνει. Όπως σας είπα, ο τρόπος με τον οποίον πήγαμε πολύ γρηγορότερα στην έκδοση των κύριων συντάξεων είναι διότι συγκεντρώσαμε σε κεντρικές αρχές του ΕΦΚΑ τις εκδόσεις των συντάξεων. Έχουμε φτιάξει μια πολύ μεγάλη κεντρική αρχή στην Αθήνα, που καλύπτει το μεγαλύτερο σύνολο της χώρας. Έχουμε φτιάξει μια δεύτερη τώρα, επί των ημερών μου, στη Θεσσαλονίκη για να καλύψει τη βόρεια Ελλάδα.

Έχουμε εκπαιδεύσει προσωπικό και από τους συμβασιούχους, αλλά και μέσα από τον ΕΦΚΑ, που το πήραμε από άλλες υπηρεσίες, στο να μπορούν να υπολογίζουν και να βγάζουν γρήγορα τις συντάξεις και έχουμε αυτοματοποιήσει όσες περισσότερες διαδικασίες μπορούμε μέσα από το πληροφοριακό σύστημα, ώστε με ειδικούς αλγορίθμους να υπολογίζονται αυτόματα οι συντάξεις εκεί που έχουμε ένα ή δύο το πολύ ταμεία συνεχόμενα. Με όλους αυτούς τους τρόπους, συγκερασμένους πλέον, η έκδοση μιας σύνταξης, εάν δεν έχεις δυσκολία, είναι ζήτημα λίγων ημερών. Δεν αργεί.

Επίσης, να πω, ότι στο κομμάτι των επικουρικών συντάξεων έχουμε κάνει πολύ μεγάλη πρόοδο τους τελευταίους μήνες. Από 65.000 που ήταν την ημέρα που ορκίστηκα Υπουργός, σήμερα είναι 42.000 οι εκκρεμείς επικουρικές συντάξεις. Ετοιμάζουμε στο νομοσχέδιο που θα έρθει στη δημόσια διαβούλευση την άλλη εβδομάδα, ένα άρθρο για την ταχύτερη έκδοση των επικουρικών συντάξεων στο Δημόσιο και θα πω δυο λόγια για αυτό.

Εξομοιώνουμε, δηλαδή, τον κανόνα έκδοσης επικουρικών συντάξεων του Δημοσίου με του ΙΚΑ - ΕΤΑΜ και εξηγώ τι είναι αυτό. Στον κανονισμό του ΙΚΑ μπορούσε ένας υπάλληλος να πάρει επικουρική σύνταξη έχοντας συμπληρώσει 15 χρόνια επικουρικής ασφάλισης. Στο Δημόσιο, όμως, αυτό είναι στα 25 χρόνια. Εμείς θα εξομοιώσουμε να μπορεί και ο δημόσιος υπάλληλος να παίρνει επικουρική σύνταξη στα 15 χρόνια, για να μην χρειάζεται να φτάσει το 67ο έτος αν δεν φτάνει τα 25. Με αυτό τον τρόπο υπολογίζεται ότι, από τις εκκρεμείς συντάξεις επικουρικές που σήμερα έχουμε θα φύγουν περίπου 14.000. Άρα, θα πάμε από τις 42.000 στις 28.000. Αυτό θα γίνει αυτόματα, γιατί μόλις αλλάξει ο νόμος, θα μπουν στον αλγόριθμο και οι αιτήσεις των δημοσίων υπαλλήλων και θα εκκαθαριστούν με τον τρόπο εκκαθαρίζονται αυτόματα οι συντάξεις του ΙΚΑ.

Λέγοντας αυτό, να σας πω και ένα άλλο μεγάλο θέμα που θα απασχολήσει σίγουρα τη Βουλή, την Επιτροπή Κοινωνικών Υποθέσεων και πιστεύω και το δημόσιο διάλογο, σε πάρα πολύ μεγάλο βαθμό. Είναι ο λεγόμενος Ενιαίος Κανονισμός Παροχών. Δεν είναι τόσο εύκολο. Όποιον ρωτήσεις, «είναι σωστό να είμαστε ασφαλισμένοι στο ίδιο ταμείο στον ΕΦΚΑ και να έχουμε διαφορετικές παροχές», θα σου πουν «όχι, δεν είναι σωστό».

Αν είμαστε ασφαλισμένοι στο ίδιο ταμείο, πρέπει να έχουμε τις ίδιες παροχές. Αυτό δεν ισχύει όμως, διότι, όταν έγινε η ένωση του ΕΦΚΑ, ο κάθε ασφαλισμένος μπήκε με τον κανονισμό παροχών του ταμείου του. Τι σημαίνει αυτό, για να το καταλάβετε, και τι πρόβλημα μας δημιουργεί; Εάν θέλεις να κάνεις αίτημα μιας παροχής και είσαι ασφαλισμένος του ΕΦΚΑ, για παράδειγμα να πάει σε έξοδα κηδείας, να πάει σε έξοδα τοκετού, να πάρεις κάποια άλλη χρήση επιδοματική προβλέπει ο ασφαλιστικός οργανισμός για κάποια στιγμή στη ζωή σου, αυτό δεν μπορεί ο ΕΦΚΑ να στο δώσει αυτόματα, γιατί δεν υπάρχει ηλεκτρονικό σύστημα που να έχει τον κανονισμό παροχών, γιατί το κάθε ταμείο έχει δικό του κανονισμό παροχών.

Άρα, εσύ υποβάλεις μία αίτηση, αυτή πηγαίνει σε έναν υπάλληλο, ο υπάλληλος κοιτάζει να δει σε ποιο ταμείο είσαι ασφαλισμένος πριν από τη δημιουργία του ΕΦΚΑ, μετά ανοίγει τον κανονισμό παροχών του οικείου ταμείου, υπολογίζει την παροχή που έχεις αιτηθεί βάσει του κανονισμού παροχών του οικείου ταμείου και κληθεί την απόφαση – έγχαρτα όλα αυτά – για να πάρεις την παροχή σου. Άρα, αυτό παίρνει και μεγάλο διάστημα χρόνου και δημιουργεί μια αδικία, διότι για τα ίδια πράγματα μπορεί ένας ασφαλισμένος να πάρει 500 ευρώ και άλλος 1.500 ευρώ.

Άρα, λοιπόν, έχουμε συστήσει μια ομάδα εργασίας στο Υπουργείο Εργασίας και δουλεύουμε αρκετά για αυτό, για να κάνουμε έναν κανονισμό παροχών, δηλαδή για το ίδιο πράγμα να δικαιούσαι την ίδια παροχή. Όταν θα το πετύχουμε αυτό – και θα το ψηφίσουμε, θέλει νόμο – τότε θα μπορούμε να παραγγείλουμε στο ολοκληρωμένο πληροφοριακό σύστημα να μας φτιάξει και την παροχή ηλεκτρονικά των κανόνων, γιατί δεν μπορούμε να βάλουμε 80 κανονισμούς. Μπορούμε να βάλουμε έναν κανονισμό.

Θα πείτε όλα αυτά πολύ ωραία και καλά, γιατί δεν γίνονται. Όπως όλα στην πολιτική, δεν είναι απλά. Όταν θα κάνουμε τον ενιαίο κανονισμό παροχών, κάποιοι, πολλοί, οι περισσότεροι, θα ωφεληθούν, αλλά θα ωφεληθούν λίγο. Κάποιοι λίγοι θα ζημιωθούν, αλλά πολύ. Διότι, να το πω έτσι απλά, κάποια ευγενή ταμεία έχουν πολύ μεγαλύτερες παροχές από ό,τι είχε το ΙΚΑ, να το πω πολύ απλά. Ως αποτέλεσμα αυτού, όταν θα πας να εξομοιώσεις αυτούς με το ΙΚΑ – θέλω να είμαι ειλικρινής – θα είναι μια πρόκληση να το κάνουμε όσο πιο δίκαια γίνεται, για αυτό και δεν βγάζουμε εύκολα απόφαση. Μετράμε το κόστος, βλέπουμε τους κανονισμούς, μετράμε τι κάνουν τα άλλα κράτη για ίδια πράγματα, γιατί δεν θέλουμε να αδικήσουμε κανέναν, αλλά να ξέρετε ότι αυτό κάποια στιγμή θα έρθει. Πρέπει να έρθει, γιατί μόνο τότε θα ολοκληρωθεί το ολοκληρωμένο πληροφοριακό σύστημα του ΕΦΚΑ και θα κλείσει και το κομμάτι των παροχών.

Με ρωτάτε για τις παροχές, για αυτό απαντάω. Θέλω, όμως, να είμαι μαζί σας ειλικρινής. «Μαγικός» τρόπος να είναι όλοι ευχαριστημένοι σε αυτό δεν υπάρχει, γιατί ο μόνος τρόπος θα ήταν να εξομοιωθούν όλοι προς τα πάνω. Αυτό, όμως, θα σήμαινε για τον ΕΦΚΑ εκατοντάδες εκατομμύρια, τα οποία και δεν έχει. Άρα, η εξομοίωση δεν θα είναι προς τα πάνω. Η εξομοίωση θα είναι προς τα κάτω. Το λέω πολύ απλά, με ό,τι αυτό συνεπάγεται για αυτούς οι οποίοι θα αισθανθούν ότι αδικούνται από αυτή την εξομοίωση. Επαναλαμβάνω, το πάμε όσο πιο προσεκτικά μπορούμε, αλλά κάποια στιγμή, κύριε Πρόεδρε, όχι μακριά, όχι σε μακρό χρόνο από σήμερα, και αυτό θα πρέπει να αντιμετωπιστεί. Είμαι στη διάθεσή σας για ερωτήσεις.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Εγώ θα ήθελα, με την ευκαιρία της συνεδριάσεως της Επιτροπής που ξεκινήσαμε σήμερα, να συγχαρώ τον Πρόεδρο, διότι είναι η πρώτη φορά που βλέπω μια τόσο εμπεριστατωμένη, ολοκληρωμένη και δομικά άρτια εισήγηση, για το πώς μπορεί να προγραμματιστεί αυτή η σημαντική καθόλα Επιτροπή το έργο της. Συγχαρητήρια, λοιπόν, μαζί με το προεδρείο και τους υπόλοιπους συναδέλφους, οι οποίοι επιμεληθήκατε αυτόν τον προγραμματισμό, αλλά δείχνει μεγάλη σοβαρότητα και μεγάλη αξιοπιστία από τη μεριά σας, το πώς θα αντιμετωπίσουμε τα μεγάλα θέματα της Επιτροπής μας.

Δεύτερον, άκουσα με πολλή προσοχή τον Υπουργό και πραγματικά πολύ σωστά ξεκινώντας για τα θέματα τα πιο ειδικά. έπρεπε να ξεκινήσει με το τι λέμε και τι είναι το Aσφαλιστικό. Θα μου πεις, Υπουργός Εργασίας και να μην ξέρει τι είναι το Aσφαλιστικό, ή εμείς εδώ, μέλη αυτών ειδικά των Επιτροπών, να μην έχουμε μια εικόνα; Φοβάμαι, ότι η χώρα μας και ο λαός μας ταλανίζεται από πολλές μυθολογίες τα τελευταία χρόνια ειδικά και η συζήτηση για το φλέγον ζήτημα του ασφαλιστικού, πάντα γίνεται με υποκρισία και πάντα γίνεται χωρίς να λέμε την πραγματική αλήθεια, λέμε τη μισή αλήθεια, αυτό είναι το χειρότερο.

Άρα, λοιπόν, θεωρώ, ότι και η Επιτροπή, όπως και η δικιά μας Επιτροπή των Κοινωνικών Υποθέσεων, έχουν «πεδίο δόξης λαμπρό», να ανοίξουν τη συζήτηση συνολικά, δηλαδή για το ποιο είναι το ασφαλιστικό μας σύστημα, ποια είναι τα βάρη που καλείται να πληρώσει ο κάθε πολίτης, αλλά και συνολικά η κοινωνία, ποιες είναι οι αντοχές και ποιες είναι οι προοπτικές, ενόψει και μιας δημογραφικής εξάντλησης και εφιαλτικών σεναρίων που διαβάζουμε όλοι, το 2050 να είμαστε 7 - 8 εκατομμύρια όλοι κι όλοι και κάτι τέτοια σενάρια, που αν εξελιχθούν τα πράγματα όπως πάνε, νομίζω και θα επαληθευτούν.

Παρά ταύτα, υπάρχουν πολύ σοβαρές μελέτες, πρέπει να γίνουν γνωστές διά του Κοινοβουλίου, υπάρχουν και άλλα fora, τα οποία πραγματικά θα δώσουν την ευκαιρία να ακουστούν αυτές οι μελέτες και οι γνώμες, αλλά η εγκυρότητα, το κύρος του Κοινοβουλίου και των Επιτροπών του, είναι πασιφανές ότι δίνει αυτή την εμβέλεια που θέλουμε και προς την κοινωνία να ακούσει τα μηνύματα και μεταξύ μας να βρούμε τρόπο συνεννόησης ή κοινό τόπο, να μπορέσουμε να κάνουμε ακόμα και την αντιπαράθεση να έχει νόημα.

Η Επιτροπή Κοινωνικών Υποθέσεων προγραμματίζει για τις 22 Νοεμβρίου μια Ειδική Ημερίδα. Όπως είχαμε κάνει για τον κύκλο της υγείας τέσσερις Ημερίδες, θα ξεκινήσουμε και για το κομμάτι του κοινωνικού κράτους και της κοινωνικής ασφάλισης. Υπάρχει η Έκθεση της Επιτροπής υψηλού κύρους από την Ε.Ε., που ήταν υπό την ευθύνη της Άννας Διαμαντοπούλου και έχει πολλά ενδιαφέροντα στοιχεία, για να ενημερωθεί και το Κοινοβούλιο για το ποια είναι αυτά τα στοιχεία και επί αυτής της Έκθεσης να γίνει συζήτηση των πολιτικών κομμάτων που συμμετέχουν στην Επιτροπή.

Θα την διοργανώσουμε στις 22 Νοεμβρίου, αλλά και εγώ θα πρότεινα μια τέτοια γενικότερη συζήτηση να γίνει. Δηλαδή, πέραν των θεματικών που προτείνατε, συμφωνώ απολύτως, νομίζω ότι μια Ημερίδα, μια ειδική συνεδρίαση της Επιτροπής, για να ξεκαθαρίσουν τα θολά τοπία ή τα τοπία τα οποία εμείς να τα θολώνουμε, για να κάνουμε τη πολιτική μας ψηφοθηρώντας. Αν, λοιπόν, γίνει μία τέτοια συζήτηση, εκεί το λόγο πρέπει να τον έχουν, πέραν του Διοικητή του ΕΦΚΑ, και επιστήμονες καθηγητές, οι οποίοι είναι πάνω στο ασφαλιστικό δίκαιο, για το οποίο έχουμε έγκριτους και πολύ σοβαρούς τέτοιους ομιλητές που μπορούμε να τους ακούσουμε μαζί με τους βουλευτές, τα κόμματα δηλαδή, για να βγάλουμε ένα συμπέρασμα.

Στα πιο ειδικά θέματα, εγώ θα έλεγα ότι πρέπει να προτάξουμε το ζήτημα της γρήγορης έκδοσης των συντάξεων. Ακούσαμε αυτά που είπε ο Υπουργός και πραγματικά είναι ενδιαφέροντα. Εγώ νομίζω ότι ένας λόγος που η Ν.Δ. κέρδισε τις εκλογές με αυτό το τεράστιο νούμερο και την διαφορά σε σχέση με τις άλλες παρατάξεις ήταν, ότι αυτός που πάει και ψηφίζει δεν παραπλανάται, εκτός και αν τον υποτιμούμε όταν δεν ψηφίζει εμάς, αλλά όταν πάει και ψηφίζει έτσι, τι έπαιξε ρόλο στο μυαλό του για να πάει να πει ότι ψηφίζω μια παράταξη;

Η λύση που πάει να δώσει και δίνει σιγά – σιγά, και τα νούμερα θα μας δείξουν πόσο είναι αυτό το σιγά - σιγά ή γρήγορα - γρήγορα, στο να μη περιμένει ο κόσμος έτη ολόκληρα να πάρει τη σύνταξή του, αυτή η τρομερή «γάγγραινα», την οποία τα τελευταία χρόνια τη συζητήσαμε, την ξανασυζητήσαμε και βλέπουμε κινήσεις να γίνονται. Ειλικρινά, κύριε Υπουργέ, εγώ θα ήθελα επί αυτού του θέματος, το οποίο δεν μπορείς ούτε κομματικά να το δεις, ούτε τίποτα, αυτό είναι κοινωνικό ζήτημα και όποιος δώσει λύση θα εισπράξει. Δεν υπάρχει περίπτωση.

Να πούμε στον κόσμο μέσα από μία συνεδρίαση ακριβώς τι γίνεται, τι να περιμένει και να μην πάει ο κόσμος όπως παλιά – πριν από 4 με 5 έτη – να στοιβάζεται στα βουλευτικά γραφεία και να είναι το πρώτο ρουσφέτι που ζήταγε, «βγάλε μου τη σύνταξη, γιατί έχω πεθάνει 2 χρόνια χωρίς σύνταξη». Είναι ντροπή να έρχεται ο κόσμος στο βουλευτή και να ζητάει το αυτονόητο, το οποίο θα έπρεπε να είχε λήξει με την υποβολή της αίτησης συνταξιοδότησης. Να ξέρει ο άνθρωπος ότι θα την πάρει σε ένα μήνα, σε δύο μήνες και όχι 3 και 4 και 5 χρόνια. Δεν μιλάω για τις διαδοχικές και τις επικουρικές. Μιλάω για την κύρια σύνταξη.

Το δεύτερο κομμάτι είναι τα ΚΕΠΑ. Πολύ σωστά είπατε για το κομμάτι της μορφολογίας και το κτιριακό, αλλά είναι άλλη μια τρομερή «γάγγραινα». Πάνε να λυθούν πολλά θέματα. Το πιάνω γιατί δεν έχω πολλά αιτήματα. Πλέον έχει σταματήσει να έρχονται στο γραφείο ο κόσμος και να ζητά βοήθεια. Γιατί είναι βοήθεια αυτό που λέμε ρουσφέτι. Αφού σταματάνε να έρχονται, σημαίνει ότι λύνονται θέματα και ευτυχώς δεν είναι θέμα του βουλευτή ή κάποιου να κάνει την παρέμβασή του.

Στα ΚΕΠΑ, όμως, πρέπει για να το ξεκαθαρίσουμε, να κάνουμε μια ειδική συνεδρίαση. Αφορά πάρα πολύ κόσμο, ο οποίος είναι ταλαιπωρημένος και δεν μπορούμε εκεί να κάνουμε ούτε πολιτικαντισμό, ούτε λαϊκισμό, ούτε να λέμε κουβέντες που δεν ισχύουν. Συγκεκριμένα πράγματα, να ενημερώσουμε και την κοινή γνώμη μέσα από την Επιτροπή για το τι γίνεται και ποιες είναι οι προβλέψεις. Είναι ένα ζήτημα που αφορά χιλιάδες συμπολίτες μας. Αυτά τα δύο ήθελα να θέσω και μία ημερίδα αν μπορούσε να γίνει και σε και αυτή την Επιτροπή.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Οικονόμου. Τον λόγο έχει η κυρία Ασημίνα Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πραγματικά χαίρομαι και συγχαρητήρια, κύριε Πρόεδρε, γιατί πρώτα αξίζουν σε εσάς τα συγχαρητήρια, γιατί τίθεται σε ουσιαστική λειτουργία αυτή η Επιτροπή. Βλέπουμε πόσο σημαντικά πράγματα έχει να εξετάσει, πόσα πολλά μπορεί να προσφέρει, αλλά παρόλα αυτά και αφού υπήρχε, ας πούμε τυπικά και στα χαρτιά, επί της ουσίας εδώ δεν είχαμε προβεί ποτέ σε ουσιαστικές εργασίες. Για αυτό χαίρομαι και συγχαρητήρια.

Ακούστηκαν πολλά και ενδιαφέροντα καταλήγω και βλέπω ότι όλους μας απασχολούν τα ίδια ζητήματα. Ποια είναι αυτά; Είναι αυτά που απασχολούν, επί της ουσίας, όλους τους πολίτες. Πολύ σωστά ειπώθηκε ότι το ασφαλιστικό είναι ένα ζήτημα που αφορά όλες τις γενιές με διαφορετικούς λόγους. Πρέπει να πω, κύριε Υπουργέ, ότι πραγματικά έχουν γίνει ουσιαστικά βήματα – και σε εσάς, βεβαίως, οφείλονται και στους προγενέστερους Υπουργούς που πέρασαν τα τελευταία χρόνια – διότι με τον ΕΦΚΑ έγινε η συνένωση των ταμείων. Θα σας πω έτσι ένα παράδειγμα για να καταλάβετε.

Εγώ εκλέγομαι στην Καρδίτσα και γενικώς η Θεσσαλία είναι μια, κατά κύριο λόγο, αγροτική περιοχή. Υπάρχουν χιλιάδες ασφαλισμένοι του πρώην ΟΓΑ, χιλιάδες. Όταν, λοιπόν, έγινε ο ΕΦΚΑ, συνενώθηκαν τα ταμεία. Σκεφτείτε ότι στους νόμους μας δεν υπήρχαν υποκαταστήματα που να μπορούν να εξυπηρετήσουν τους ασφαλισμένους του ΟΓΑ. Έπρεπε, δηλαδή, να πηγαίνουν χιλιάδες άνθρωποι – και κυριολεκτώ χιλιάδες – με εννιά άτομα προσωπικό στο υποκατάστημα της Λάρισας, που πλέον είχαν σηκώσει τα χέρια ψηλά οι υπάλληλοι, χωρίς μηχανογράφηση ολοκληρωμένη κ.λπ.. Για αυτό ξέρετε, μην υποτιμάμε αυτά που έγιναν τα τελευταία χρόνια. Ήταν πάρα πολλά.

Θα μου πείτε, υπάρχουν και άλλα να γίνουν; Βεβαίως υπάρχουν, αλλά θεωρώ πολύ σωστά αυτά που έχετε ως πρόγραμμα, όπως, επίσης, τον ενιαίο κανονισμό παροχών. Είναι και αυτό πολύ σημαντικό. Αντιλαμβάνομαι, βεβαίως, τις αντιδράσεις που μπορεί να υπάρξουν, αλλά θεωρώ καταλυτικό την ενημέρωση. Ενημέρωση πρώτα να αποκτήσουμε εμείς οι ίδιοι, γιατί, κακά τα ψέματα, όλα δεν τα γνωρίζουμε ούτε κι εμείς και επειδή υπάρχει το σύστημα ακριβώς, αλλά και ενημέρωση της κοινής γνώμης, για να ξέρουν τι ζητούν και τι μπορούν να περιμένουν.

Επίσης, πάρα πολύ σημαντικό, κύριε Υπουργέ είναι η ενημέρωση 6 μήνες πριν, που είπατε για το «1555» να αναλάβει αυτό το ρόλο. Πραγματικά, είναι πολύ σημαντικό, γιατί ξέρετε ότι όλοι οι ασφαλισμένοι, και οι μέλλοντες συνταξιούχοι, αλλά και οι νυν συνταξιούχοι, δεν είναι όλοι ούτε εγγράμματοι, ούτε κοντά σε αστικά κέντρα, ούτε να μπορούν να ενημερώνονται μέσα από ηλεκτρονικές σελίδες και όλα αυτά. Είναι πολύ, λοιπόν, σημαντικό αυτό, γιατί οι άνθρωποι εκτός ότι ταλαιπωρούνταν, είχαν να επωμισθούν και ένα επιπλέον βάρος, γιατί πού αλλού να πάνε; Πηγαίναν σε εργατολόγους για να μπορέσουν να κατατοπιστούν και αυτό σήμαινε και ένα κόστος επιπλέον και είχαν και άγνοια, τι έχουν να περιμένουν, τι δεν έχουν, «μπορούμε να βγούμε σε σύνταξη, πόσα λεφτά θα πάρουμε, πότε πρέπει να βγούμε, τι χαρτιά χρειαζόμαστε;» και όλα αυτά.

Για αυτό πραγματικά θεωρώ ότι και το Υπουργείο Εργασίας είναι προς τη σωστή κατεύθυνση και εμείς όλοι είμαστε εδώ για να συνδράμουμε και το έργο βεβαίως του Υπουργείου, ώστε να γίνει ακόμα ταχύτερο και ακόμα καλύτερο και την ενημέρωση των συμπολιτών μας και, κύριε Πρόεδρε, εδώ να το «περπατήσουμε», τις διαδικασίες όλες στις Επιτροπές μας και να φτάσουμε σε αποτελέσματα, τέτοια που να είμαστε και εμείς οι ίδιοι ικανοποιημένοι. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε. Εύχομαι να έχουμε καλές εργασίες στην Επιτροπή μας, γιατί τα προηγούμενα τέσσερα χρόνια συνεδρίασε μία ή δυο φορές αυτή η Επιτροπή και ήταν άδικο, δεν έπρεπε να είναι. Ήταν την πρώτη μέρα που συγκροτηθήκαμε. Γιατί το Ασφαλιστικό Σύστημα είναι στην προμετωπίδα, στην πρώτη γραμμή του κοινωνικού κράτους και πρέπει να φροντίζουμε και να ασχολούμαστε και να ενδιαφερόμαστε για τη δημόσια, καθολική, υποχρεωτική κοινωνική ασφάλιση. Το ασφαλιστικό σύστημα έχει αποδείξει την αξία του σε πολύ δύσκολες περιόδους και εποχές, όχι μόνο για τους πιο ευάλωτους, αλλά και μεσαίους και οικογένειες ολόκληρες, που επιβίωσαν λόγω του Ασφαλιστικού Συστήματος, των συντάξεων και των προνοιακών διαδικασιών που ενέχει.

Το Ασφαλιστικό Σύστημα και η βιωσιμότητά του, βεβαίως, συνδέεται πρώτα από όλα με την οικονομία της χώρας, δηλαδή, με την ανάπτυξη, με την αναδιανομή του πλούτου, με την παραγωγική ανασυγκρότηση της χώρας, για να παράγεται πλούτος και να διανέμεται δίκαια, με το χρέος της χώρας, με τον πληθωρισμό που κατατρώει συντάξεις, μισθούς και εισόδημα. Επίσης, συνδέεται με την εργασία, την πλήρη ή μερική απασχόληση, ελαστικές μορφές εργασίας, μισθούς, συλλογικές συμβάσεις εργασίας. Συνδέεται με την αδήλωτη και την υποδηλωμένη εργασία και συνδέεται και με την ανεργία. Επίσης, συνδέεται και με το Δημογραφικό. Αναφέρθηκε και προηγουμένως στην εισήγησή σας, με τον πληθυσμό δηλαδή και το εργατικό δυναμικό της χώρας, τις γεννήσεις, την υπογεννητικότητα και τους θανάτους.

Η Επιτροπή μας, λοιπόν, θα πρέπει να ασχοληθεί με αυτά και συμφωνούμε ότι θα πρέπει να καλούμε φορείς που συνδέονται με όλα αυτά που ενέχονται με όλα αυτά, όπως, για παράδειγμα, εκπροσώπους των εργαζομένων, εκπροσώπους των εργοδοτών, των συνταξιούχων, με την Τράπεζα της Ελλάδος, μπορούμε να έχουμε μια επαφή, με την Εθνική Αναλογιστική Αρχή, για να μας πει εάν οι μελέτες που υπάρχουν προχωρούν κατά τις παραδοχές και με αυτά που έχουν υπολογίσει, όπως για παράδειγμα, πώς προχωρά η διαδικασία της ιδιωτικοποίησης της επικουρικής ασφάλισης ή οι αναλογιστικές μελέτες για τη βιωσιμότητα του Ασφαλιστικού, που είναι σημαντικό.

Να τους δούμε και να μας τα εξηγήσουν και εδώ να δούμε πού βρισκόμαστε. Επίσης, μπορούμε να δούμε και ειδικούς επιστήμονες, όπως για παράδειγμα τον κ. Ρομπόλη που ασχολείται ειδικά με το Δημογραφικό και το Ασφαλιστικό, τη σύνδεσή τους και άλλους επιστήμονες και διεθνείς οργανισμούς. Υπάρχει ένας ευρωπαϊκός οργανισμός «EIOPA», που είναι ο η Ευρωπαϊκή Αρχή Ασφαλίσεων και Επαγγελματικών Συντάξεων. Είναι μία επιτροπή που μπορούμε να δούμε εκπροσώπους της και, βεβαίως, να δούμε και εκπροσώπους, τη Διοίκηση του ΕΦΚΑ, αλλά και υπηρεσιακούς παράγοντες, για να μας πουν ποιες είναι οι εκκρεμότητες, στις κύριες και επικουρικές συντάξεις, εφάπαξ κ.λπ., για τις λανθασμένες, αν βγαίνουν λανθασμένες συντάξεις, με την fast-track διαδικασία που έχει επιλέξει η Κυβέρνηση να εκδίδει συντάξεις, για το αν βοηθά ή όχι και αν επίκειται αύξηση ορίων ηλικίας, όπως προβλέπει ο νόμος του 2010. Να μας πουν για την πορεία των οφειλών προς τον ΕΦΚΑ, προς τα ασφαλιστικά ταμεία, σε ποια φάση βρισκόμαστε, αν έχουν αυξηθεί ή αν έχουν μειωθεί και πώς προχωρά η εισπραξιμότητά τους.

Για τους ελέγχους για την αδήλωτη εργασία, για την υποδηλωμένη εργασία έχει υπηρεσία και ο ΕΦΚΑ σχετική με αυτό και μάλιστα στο ΙΚΑ - ΕΤΑΜ οι έλεγχοι που γίνονταν από το πρώην ΙΚΑ, από τις υπηρεσίες του ΙΚΑ για την αδήλωτη εργασία, ήταν περισσότερες από αυτές που γίνονταν από την από το ΣΕΠΕ. Επίσης, να δούμε τι γίνεται με την αύξηση των ασφαλιστικών εισφορών, γιατί η Κυβέρνηση της Νέας Δημοκρατίας, από το 2019 και μετά, έχει επιβάλει ουσιαστικά στην κατώτερη εισφορά αύξηση 24% και επίκειται και άλλη μία τώρα, από 1/1/2024, στην κατώτατη εισφορά.

Επίσης, να μας πουν τι γίνεται με την υποστελέχωση των Ασφαλιστικών Ταμείων και πώς μπορεί να αντιμετωπιστεί, γιατί δεν βλέπουμε κάποιες κινήσεις σε αυτό τον τομέα από την Κυβέρνηση και, βεβαίως, να μας πουν οι ειδικοί και οι υπηρεσίες του ΕΦΚΑ για τους πόρους του ασφαλιστικού συστήματος, γιατί η βιωσιμότητά του συνδέεται άμεσα με τους πόρους που θα έχει. Δηλαδή, πρέπει από τώρα να μεριμνά και να ασχολούμαστε με όλα αυτά, για να μην έρθει κάποια στιγμή κάποιος, όπως έγινε το 2010, 2011, 2012, 2013, 2014, και να μας πουν «δεν βγαίνει το ασφαλιστικό, πρέπει να κόψουμε», όπως έκανε και ο κ. Γιαννίτσης το 2000 - 2001, που πρότεινε περικοπή συντάξεων.

Αυτό και έναν μαθητή Γυμνασίου να πάρεις, θα σου πει η επίλυση του Ασφαλιστικού είναι να κόβεις. Δεν είναι η λύση του Ασφαλιστικού να κόβεις. Προβλέπεις από τώρα για το μέλλον, για την βιωσιμότητα, πώς θα εισδέουν πόροι στο ασφαλιστικό σύστημα. Γιατί το ασφαλιστικό σύστημα συνδέεται με την εργασία, με τους αξιοπρεπείς μισθούς, με τις συλλογικές συμβάσεις εργασίας, με τη μείωση και όχι την αύξηση της μερικής απασχόλησης, γιατί μερική απασχόληση σημαίνει και λιγότερα ένσημα και λιγότεροι πόροι στο ασφαλιστικό σύστημα.

Το πώς θα αντιμετωπίσεις τη «μαύρη» εργασία, την υποδηλωμένη και την αδήλωτη εργασία, πώς θα αξιοποιήσει τα αποθεματικά και τα ακίνητα, αξιοποίηση όχι πώληση, γιατί όταν το πουλάς κάτι τελειώνει. Παίρνεις κάτι εκείνη τη στιγμή και χάνεται η περιουσία πια. Το ζήτημα είναι να την αξιοποιήσεις, ώστε να έχεις εισροές στο μέλλον και αποδόσεις. Αποδόσεις όμως, σίγουρες, όχι επισφαλείς, να παίζεις τα χρήματα των ασφαλισμένων στα χρηματιστήρια. Δεν είναι λύση αυτό για το ασφαλιστικό σύστημα. Θέλει σίγουρες τοποθετήσεις για να εισρέουν πόροι.

Ακούσαμε τον κ. Υπουργό προηγουμένως να λέει ότι δεν φτάνει η περιουσία του ΕΦΚΑ για να πληρωθούν οι συντάξεις, μάλλον φτάνουν για να πληρωθούν οι μισθοί και οι συντάξεις του χρόνου. Θα πρέπει, όμως, να δούμε τι έχει γίνει και διαχρονικά για να φτάσουμε σε αυτό το σημείο, γιατί κάποια στιγμή τα χρήματα των ασφαλισμένων, όταν ήταν τέσσερις εργαζόμενοι για έναν συνταξιούχο, πήγαιναν στις τράπεζες. Οι τράπεζες δεν έδιναν τόκο για τα χρήματα των ασφαλισμένων. Χρησιμοποιούσαν αυτά τα χρήματα για να κάνουν τις επενδύσεις τους, να χρηματοδοτούν κ.λπ., να παίρνουν επιτόκιο οι ίδιες για τα χρήματα που είχαν μέσα στις τράπεζες και καμία ανταπόδοση στο Ασφαλιστικό Ταμείο, τότε που ο πληθωρισμός ήταν 19% και 20%. Ήρθε η Κυβέρνηση του ΠΑΣΟΚ, ο Ανδρέας Παπανδρέου το 1984, και έβαλε κάποιον τόκο στα χρήματα των Ασφαλιστικών Ταμείων.

Βέβαια, οι τράπεζες τότε ήταν κρατικές. Το 1996 που αποκρατικοποιήθηκαν δεν προέβλεψε κανείς. Το χαρτοφυλάκιο που είχε γίνει, είχε γίνει και από χρήματα των ασφαλισμένων. Δεν θα δοθεί κάτι στο ασφαλιστικό σύστημα για την ιδιωτικοποίηση των τραπεζών; Κανένας δεν ασχολήθηκε τότε και έρχεται τώρα ο Υπουργός και λέει, «δεν φτάνουν τα χρήματα». Τι προβλέψεις έχουν γίνει στο παρελθόν για να φτάνουν τα χρήματα σήμερα;

Ας δούμε όμως, τώρα, το τι θα κάνουμε εμείς για το μέλλον, γιατί ξαναλέω όλοι γνωρίζουν και, μετά από αυτά που πάθαμε με την χρεοκοπία της χώρας το 2009 - 2010, πρέπει να έχουμε βάλει «μυαλό» και να λειτουργούμε και με σχέδιο και πώς θα είναι βιώσιμο το ασφαλιστικό, γιατί ακούσαμε και τον Υπουργό που είπε για το νόμο Κατρούγκαλου. Το νόμο Κατρούγκαλου εφαρμόζει, όμως, η Κυβέρνηση, γιατί με τις παραδοχές που έγιναν, με αυτό το νόμο έγινε βιώσιμο το Ασφαλιστικό. Πρέπει να προσέξουμε, λοιπόν, σήμερα για να έχουμε αύριο και ακούσαμε για τις εκκρεμότητες που είπατε και την προηγούμενη φορά, κ. Υπουργέ, στις συντάξεις.

Ακούσαμε για τις εκκρεμότητες στις συντάξεις. Το είπατε και την προηγούμενη φορά, κύριε Υπουργέ. Τα εκκρεμή συνταξιοδοτικά αιτήματα το 2015, που παρέλαβε η Κυβέρνηση του ΣΥΡΙΖΑ, ήταν 400.000. Το 2019 παραδόθηκαν 110.000 αιτήματα κύριας σύνταξης και σήμερα είναι 30.000 τα αιτήματα κύριας σύνταξης, 50.000 τα αιτήματα διαδοχικής ασφάλισης που εκκρεμούν, 50.000 επίσης τα αιτήματα για επικουρική σύνταξη, 25.000 οι διεθνείς συντάξεις και 12.000 τα εφάπαξ. Μη λέμε μόνο τα 30.000 αιτήματα κύριας σύνταξης που εκκρεμούν. Να τα βάζουμε όλα μαζί. Είναι πολλές οι εκκρεμότητες και αν ρωτήσετε εκεί έξω, πολλοί άνθρωποι περιμένουν τη σύνταξή τους και αναμένουν και δύο και τρία και τέσσερα χρόνια για να την πάρουν.

Ενιαίος κανονισμός παροχών, ακούσαμε από τον κ. Υπουργό. Ανήγγειλε ήδη ότι θα είναι προς τα κάτω η εξίσωση. Γνωστό αυτό, το ακούγαμε και τα μνημονιακά χρόνια. Όλα εξίσωση προς τα κάτω. Το θέμα είναι να δούμε και τι έχει πληρώσει το κάθε ταμείο και τι ασφαλιστικές εισφορές έχει δώσει για να έχει κάποιες παροχές. Οι παροχές είναι περιουσία των εργαζομένων. Μας λέτε, δηλαδή, ότι θα έρθετε τώρα και θα πείτε ότι κόβονται αυτά για κάποιους. Είπατε ήδη ότι θα χάσουν κάποιοι. Το ζήτημα είναι να γίνει με δίκαιο τρόπο όλο αυτό, όχι αδικίες.

Αυτά προς το παρόν, κύριε Πρόεδρε. Είμαστε εδώ για να συνδράμουμε στις διαδικασίες, να προσφέρουμε και εμείς όσα γνωρίζουμε σχετικά με το Ασφαλιστικό. Να δώσουμε στοιχεία και να συνδράμουμε στην κατεύθυνση της ενίσχυσης του ασφαλιστικού συστήματος του δημόσιου, καθολικού, υποχρεωτικού συστήματος κοινωνικής ασφάλισης, που τόσα πολλά έχει προσφέρει και έχει να προσφέρει ακόμα στο μέλλον. Να το θωρακίσουμε, να το ισχυροποιήσουμε εξετάζοντας και την καθημερινότητα των συνταξιούχων και των ασφαλισμένων, αλλά και την προοπτική στο μέλλον που πρέπει να έχουμε ως υπεύθυνοι. Γιατί ο ελληνικός λαός για αυτό μας έχει στείλει εδώ, για να προβλέπουμε και το μέλλον. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος - Χαράλαμπος, Φωτίου Θεανώ, Καζάνη Αικατερίνη, Μουλκιώτης Γεώργιος, Κατσώτης Χρήστος, Ασπιώτης Γεώργιος, Αθανασίου Μαρία, Παπαδόπουλος Νικόλαος και Μπιμπίλας Σπυρίδων.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Κύριε Καλαματιανέ, σας ευχαριστώ. Φαίνεται ότι θα έχουμε μια ενδιαφέρουσα τετραετία στις Επιτροπές. Σας ευχαριστώ πάρα πολύ, γιατί πιστεύω ότι θα συνεισφέρετε πάρα πολύ. Να αποδεσμεύσουμε τον κύριο Υπουργό, γιατί ξέρω ότι έχει πάρα πολύ έργο να κάνει.

Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ**: Ευχαριστώ, κύριε Πρόεδρε. Οφείλω εξ αρχής να δηλώσω ότι το προγραμματικό πλαίσιο το οποίο εξαγγείλατε είναι πολύ φιλόδοξο. Εύχομαι η Επιτροπή, πράγματι, να επιτελέσει ένα ρόλο και έχει ρόλο να επιτελέσει. Γιατί την προηγούμενη περίοδο, την προηγούμενη τετραετία, συνεδριάσαμε, όπως είπε ο κύριος Καλαματιανός, μόνο μία φορά και άλλη μια φορά που συγκροτηθήκαμε ως Επιτροπή.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής)**: Είναι από το 2012.

**ΓΕΩΡΓΙΟΣ ΜΟΥΛΚΙΩΤΗΣ**: Εγώ λέω για την προηγούμενη περίοδο. Οφείλω να το πω. Δεν κάναμε τίποτε. Έμεινε απλώς στα χαρτιά. Σε σχέση με το σχέδιο σας και με το πρόγραμμά σας το οποίο εξαγγείλατε, πράγματι είναι πολύ φιλόδοξο και χαίρομαι γιατί θα προσπαθήσουμε όλοι να συνδράμουμε για να βρούμε λύσεις επ’ ωφελεία των συνταξιούχων και των ασφαλισμένων βεβαίως και να έχουμε ένα μέλλον συγκεκριμένο.

Κύριε Πρόεδρε, κυρίες και κύριοι συνάδελφοι, το ασφαλιστικό είναι το βασικό πλέγμα προστασίας όλων των εργαζομένων. Το ξέρουμε. Είναι μια συλλογική κατάκτηση. Περιέχει από μόνη της ως κατάκτηση τις αξίες της αλληλεγγύης, της διαγενεακής και της ενδογενεακής αλληλεγγύης και γεννήθηκε και εξελίχθηκε από την ανάγκη της προστασίας έναντι των ασφαλιστικών κινδύνων, του γήρατος, αναπηρίας, θανάτου, ασθενειών, αλλά, σε κάθε περίπτωση, από την ανάγκη διασφάλισης μιας αξιοπρεπούς ζωής μετά τον εργασιακό βίο. Νομίζω ότι έτσι πρέπει να διαφυλαχθεί εξασφαλίζοντας σε κάθε περίπτωση την βιωσιμότητα για τις επόμενες γενιές.

Εμείς το έχουμε δηλώσει επανειλημμένως και επαναλαμβάνουμε και σήμερα. Αυτό που οφείλουμε να κάνουμε είναι να ενισχύσουμε το ασφαλιστικό σύστημα και να προστατεύσουμε τον ΑΚΑΓΕ. Δεν άκουσα τίποτα ούτε από τον κύριο Υπουργό. Προκειμένου να διασφαλίσουμε τη βιωσιμότητα και την επάρκεια του ασφαλιστικού και συνταξιοδοτικού συστήματος προς όφελος και των σημερινών εργαζομένων και των μελλοντικών συνταξιούχων και προς όφελος τελικά της κοινωνίας.

Κύριε Πρόεδρε, εγώ στην σημερινή τοποθέτηση δεν θα επικεντρωθώ στις προγραμματικές υποσχέσεις της Νέας Δημοκρατίας, που, με τις εκλογές του 2019, υποσχέθηκε τότε την κατάργηση του νόμου Κατρούγκαλου, που στη συνέχεια διατήρησε τον νόμο Κατρούγκαλου κάνοντας κάποιες επουσιώδεις τροποποιήσεις.

Δεν θα επικεντρωθώ ούτε στο θέμα της βιωσιμότητας του συστήματος κοινωνικής ασφάλισης, βιωσιμότητα που υποτίθεται διασφάλιζε ο ν.4670/2020 – αυτό διακήρυσσε τότε ο Υπουργός – αλλά έπρεπε να διασφαλιστεί και το 2021 με τη θεσμοθέτηση του ΤΕΚΑ. Δεν θα επικεντρωθώ ούτε στα προβλήματα που αντιμετωπίζει διαχρονικά ο e-ΕΦΚΑ σε σχέση με τις ελλείψεις, το καταρτισμένο ανθρώπινο δυναμικό, αλλά και τον υλικοτεχνικό εξοπλισμό. Επίσης, δεν θα αναφερθώ ούτε στις ελλείψεις στο αναγκαίο λογισμικό, που ακόμα στερούν τη σύνταξη σε συνταξιούχους και εργαζόμενους με παράλληλη ασφάλιση, αλλά και στην πορεία των εκκρεμών συντάξεων. Αυτά είναι ζητήματα τα οποία θα τα συζητήσουμε. Έχουμε την ευκαιρία να συζητήσουμε κατά τη διάρκεια των επόμενων συνεδριάσεων.

Όμως, θα κάνω μια σύντομη ιστορική αναδρομή στα νομοθετικά πεπραγμένα αυτής της Κυβέρνησης από το 2020 έως και σήμερα, σε σχέση με το ασφαλιστικό σύστημα. Αναφέρομαι συγκεκριμένα, Φεβρουάριος 2020, ασφαλιστική μεταρρύθμιση και ψηφιακός μετασχηματισμός εθνικού φορέα e-ΕΦΚΑ, ν.4670. Καλοκαίρι 2021, ασφαλιστική μεταρρύθμιση για τη νέα γενιά, εισαγωγή κεφαλαιοποιητικού συστήματος προκαθορισμένων εισφορών στην επικουρική ασφάλιση, ίδρυση, οργάνωση και λειτουργία του Ταμείου Επικουρικής Κεφαλαιοποιητικής Ασφάλισης. Φεβρουάριος 2022, εκσυγχρονισμός του ηλεκτρονικού Εθνικού Φορέα Κοινωνικής Ασφάλισης. Νοέμβριος 2022, εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις. Νοέμβριος 2023, αναμόρφωση νομοθεσίας ταμείων επαγγελματικής ασφάλισης και εξορθολογισμός διατάξεων ασφαλιστικής νομοθεσίας. Αυτό αναμένεται να τεθεί σε διαβούλευση.

Πολλή δουλειά βλέπω, 4 νόμοι του κράτους και επίκειται και 5ος νόμος. Θέλω να πω, πολύ παραγωγική η Κυβέρνηση. Όμως, κύριε Πρόεδρε με όλο τον σεβασμό και χωρίς καμία διάθεση να μειώσω τις προσπάθειες τις οποίες έχουν γίνει, πού βρισκόμαστε; Είναι ένα ερώτημα. Επτάμισι χρόνια μετά την ψήφιση του ν.4387/2016, του νόμου Κατρούγκαλου και μετά από τόσες μεταρρυθμιστικές προσπάθειες σε σχέση με την εξάλειψη των ανισοτήτων και των στρεβλώσεων του ασφαλιστικού συστήματος, πού βρισκόμαστε; Γιατί ο σκοπός όταν νομοθετήθηκε ο ν.4387/2016, ήταν, σύμφωνα με τους ισχυρισμούς της τότε συγκυβέρνησης ΣΥΡΙΖΑ-ΑΝΕΛ, η λειτουργική ενοποίηση του ασφαλιστικού συστήματος μέσω καθιέρωσης ενιαίων κανόνων. Επτάμισι χρόνια λοιπόν μετά την ψήφιση, οι ανισότητες των ασφαλισμένων του ΕΦΚΑ, δηλαδή μεταξύ ασφαλισμένων της χώρας, συνεχίζεται και η παρούσα Κυβέρνηση τις διαιωνίζει.

Κύριε Πρόεδρε, ενδεικτικά και ειδικότερα, δεν έχουν ολοκληρωθεί ούτε καν έχουν συνταχθεί οι ενιαίοι κανονισμοί ασφάλειας και παροχών και οι παρενέργειες αυτού του θέματος είναι πάρα πολλές, δεν είναι μία. Ενδεικτικά θα αναφερθώ πάλι για τις παρενέργειες. Διαφορετικές προϋποθέσεις συνταξιοδότησης λόγω αναπηρίας, ανάλογα με τον πρώην ασφαλιστικό φορέα του ανάπηρου. Διαφορετικά ακόμη και τα απαιτούμενα για συνταξιοδότηση ποσοστά αναπηρίας, για θεμελίωση δικαιώματος συνταξιοδότησης λόγω αναπηρίας. Διαφορετικές προϋποθέσεις και ύψος παροχών σε περίπτωση ασθένειας, μητρότητας, θανάτου και διαφορετικές προϋποθέσεις συνταξιοδότησης λόγω θανάτου κλπ.

Ενδεικτικά ακόμη θα πω, ανάμεσα σε εκατοντάδες ανισότητες, είναι η περίπτωση ασφαλισμένης του ιδιωτικού τομέα, στο πρώην ΙΚΑ, που πάσχει από μυασθένεια, αλλά δεν μπορεί να θεμελιώσει δικαίωμα συνταξιοδότησης με το ν.612/1977. Αυτή η ίδια η εργαζόμενη, αν ήταν ασφαλισμένη στο Δημόσιο, θα δικαιούνταν να συνταξιοδοτηθεί. Αυτό το λέω για να γίνει αντιληπτό σε ποια κατάσταση είναι και τι δημιουργεί η έλλειψη των ενιαίων κανονισμών.

Ένα δεύτερο θέμα πολύ σοβαρό – και δεν άκουσα καμία κουβέντα ούτε από εσάς, όμως δεν σημαίνει τίποτα, θα το δούμε στην Επιτροπή γιατί είναι και πρόταση – είναι ο κανονισμός βαρέων και ανθυγιεινών επαγγελμάτων, που ισχύει μόνο για ένα τμήμα των ασφαλισμένων του ΕΦΚΑ. Εκτός αυτού, παρά τη θετική εισήγηση της αρμόδιας επιτροπής Μπεχράκη, το Δεκέμβρη 2020, για την ένταξη στα βαρέα και ανθυγιεινά επαγγέλματα των νοσοκομειακών γιατρών του ΕΣΥ, του ΕΚΑΒ, της πρωτοβάθμιας φροντίδας υγείας, νοσηλευτών και νοσηλευτριών, οδηγών και βοηθών ασθενοφόρων και διασωστών και παρά την κατάθεση από το ΠΑΣΟΚ, τότε, συγκεκριμένης τροπολογίας την οποία επισημαίνω ότι έχουμε καταθέσει 15 φορές, η Κυβέρνηση αδιαφορεί πλήρως, ούτε καν λέει μια κουβέντα. Αρνείται, λοιπόν, η Κυβέρνηση το προφανές. Υπάρχει μια επιτροπή, έχει ένα πόρισμα. Αρνείται το προφανές.

Οι εργαζόμενοι που βρέθηκαν στην πρώτη γραμμή στη μάχη κατά της πανδημίας, συνεχίζουν να βρίσκονται εκτός του κανονισμού βαρέων και ανθυγιεινών επαγγελμάτων. Αυτές, λοιπόν, τις ανισότητες και στρεβλώσεις που υπήρξαν και από την Συγκυβέρνηση ΣΥΡΙΖΑ-ΑΝΕΛ και την Κυβέρνηση της Νέας Δημοκρατίας και παρά τις διακηρύξεις της Κυβέρνησης της Νέας Δημοκρατίας, όχι μόνο αναπαράγονται τα τελευταία πέντε χρόνια, αλλά έχω τη γνώμη ότι δημιουργούνται και νέες ανισότητες και στρεβλώσεις.

Για εμάς η ερμηνεία είναι διττή. Αφενός, υπάρχει κάποιο πρόβλημα ικανότητας και αφετέρου, υπάρχουν και κάποιες ιδεολογικές εμμονές και εξυπηρέτηση συμφερόντων – και το λέω ευθέως – ιδιωτικών ασφαλιστικών εταιρειών. Ενδεικτικά, με τη νέα αρχιτεκτονική των εισφορών με το ν.4670/2020, ένας επιχειρηματίας ή ένας εργοδότης καταβάλλει συχνά χαμηλότερες εισφορές από τον υπάλληλο του. Αδικούνται, όμως και οι μη μισθωτοί, ελεύθεροι επαγγελματίες, αυτοαπασχολούμενοι, αφού οι χαμηλές εισφορές και η μη παροχή δυνατότητας σε αυτούς να καταβάλουν υψηλότερα ποσά εισφορών θα οδηγήσουν και ήδη οδηγούν σε πενιχρές συντάξεις.

Επειδή με κοινοβουλευτικές παρεμβάσεις πολλές φορές έχουμε καλέσει την Κυβέρνηση να μας πει πού βρισκόμαστε, εν πάση περιπτώσει, σε σχέση με αυτά τα παραπάνω, οι απαντήσεις των Υπουργών της Κυβέρνησης ήταν ότι βρισκόμαστε σε προχωρημένο στάδιο και αναρωτιέμαι, βέβαια και σήμερα πού βρισκόμαστε. Κάτι ακούσαμε τώρα, αλλά πάλι αναρωτιέμαι πού βρισκόμαστε.

Θα σας πω μάλιστα ενδεικτικά ότι το Μάρτη του 2022 – όλα ενδεικτικά τα λέω και όχι, περιοριστικά – για να δείτε πόσες προσπάθειες έχουν γίνει, πόσα ζητήματα υπάρχουν και είμαστε ακόμα συνέχεια σε εκκρεμότητα. Το Μάρτη του 2022 ενημερωθήκαμε στην Ολομέλεια της Βουλής από την αρμόδια ηγεσία του Υπουργείου ότι η ομάδα εργασίας που συγκροτήθηκε το 2020 με αποστολή να συντάξει πόρισμα για ενιαίο κανονισμό παροχών σε χρήμα, επίδομα ασθένειας, μητρότητας, έξοδα κηδείας και λοιπά, βρίσκεται σε προχωρημένο στάδιο εργασιών, χωρίς ο τότε Υπουργός να δεσμευτεί με ένα συγκεκριμένο χρονοδιάγραμμα, ενώ το πόρισμα σύμφωνα με το ΦΕΚ που είχε εκδοθεί τότε έπρεπε να είχε κατατεθεί μέχρι τον Φεβρουάριο του 2021.

Εντελώς τυχαία, χθες διάβαζα ότι δημοσιεύθηκε 27 Οκτωβρίου 2023 στο Β΄ Τεύχος της Εφημερίδας της Κυβέρνησης, αριθμός ΦΕΚ 6223, ότι συγκροτείται ξανά ομάδα εργασίας ενιαίου κανονισμού παροχών ασθένειας και λοιπών παροχών του ΕΦΚΑ. Αντιλαμβάνεστε τι λέω; Ήταν τόσο γρήγορη αυτή η ιστορία της συγκρότησης και το γράψιμο του ΦΕΚ. Ξέρετε πότε πρέπει να παραδώσει το έργο η ομάδα; Στις 30/6/2023. Το καταθέτω στα πρακτικά, προκειμένου να διορθωθεί. Θεωρώ ότι είναι το 2024. Δε μπορώ να καταλάβω κάτι άλλο.

Γιατί συγκροτήθηκε πάλι μια ομάδα; Η προηγούμενη τι έκανε; Να ο ρόλος της Ειδικής Διαρκούς Επιτροπής Για την Παρακολούθηση του Συστήματος Κοινωνικής Ασφάλισης. Υπάρχει, υποτίθεται, ομάδα που δεν έκανε τίποτα. Σε κάθε περίπτωση πρέπει να ξέρουμε τι έκανε η προηγούμενη ομάδα. Να μην είμαι μάντης κακών, ότι ουδέποτε θα υπάρξει ένας κανονισμός ενιαίων παροχών και δε θα έρθει πότε εδώ, αλλά θα συγκροτούνται συνεχώς ομάδες προπαρασκευής και παρασκευής συγκεκριμένου έργου; Το λέω στην Επιτροπή για να το έχουμε υπόψη μας και να το δούμε και καταθέτω το σχετικό ΦΕΚ απόφασης. Πιστεύω, όμως, ότι και αυτό εδώ το λάθος να μην είναι τόσο πρόχειρο, όσο θέλουν να κάνουν και να δημιουργήσουν ζητήματα στην κοινωνική ασφάλιση. Η Επιτροπή πρέπει να λάβει και μια συγκεκριμένη απάντηση γραπτή, γιατί συγκροτήθηκε μια νέα ομάδα. Επειδή θα συνεδρίαζε η Επιτροπή μας τώρα και έπρεπε κάτι να παρουσιάσουν ενόψει του ενιαίου κανονισμού; Ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε. Έχουμε συζητήσει πολλές φορές το θέμα του ασφαλιστικού, γιατί υπήρξαν και πάρα πολλές ρυθμίσεις νομοθετικές όλων των κυβερνήσεων τα τελευταία χρόνια, ιδιαίτερα από τη συνθήκη του Μάαστριχτ και μετά. Έχουμε εκφράσει εδώ την κάθετη αντίθεσή μας σε όλη αυτήν την πολιτική που έχει υλοποιηθεί από τα κόμματα που κυβέρνησαν μέχρι τώρα, αλλά και αυτά που δεν κυβέρνησαν, αλλά και συνέβαλαν και αυτά για να περάσουν αυτές οι ρυθμίσεις. Έτσι, λοιπόν, φτάσαμε σε ένα σημείο που σήμερα το αστικό κράτος σταματά να εγγυάται την αξιοπρεπή διαβίωση των συνταξιούχων με τις ανάλογες συντάξεις. Αυτό είναι το αποτέλεσμα όλων των νομοθετικών πρωτοβουλιών που έχουν παρθεί μέχρι σήμερα.

Το κεφαλαιοποιητικό σύστημα που προωθεί η Ευρωπαϊκή Ένωση, τα κράτη - μέλη και η κυβερνήσεις στη χώρα μας, είναι επιλογή του κεφαλαίου για να αντλούν ακόμα περισσότερο ζεστό χρήμα από τους ασφαλισμένους. Αυτό, λοιπόν, προωθήσατε όλοι σαν κυβερνήσεις όλα αυτά τα χρόνια. Η λογική των επενδύσεων, των εισφορών που θα συμβάλλουν στην ανάπτυξη, με το ανάλογο ρίσκο για τον ασφαλισμένο, καμία σχέση δεν έχει με τους αγώνες του λαού για αποκλειστικά δημόσιο, υποχρεωτικό, κοινωνικό, ασφαλιστικό σύστημα. Τι παρακολουθούμε, τι παρατηρούμε, λοιπόν, σε όλες τις ασφαλιστικές, στις αντιασφαλιστικές ρυθμίσεις;

Όροι όπως «κεφαλαιοποιητικό σύστημα, επένδυση, χρηματοοικονομικά προϊόντα, επενδυτικό πρόγραμμα κύκλου ζωής, επενδυτικός κίνδυνος, αποθεματικό συσσώρευσης, Επιτροπή Κεφαλαιαγοράς, διαχειριστής επενδύσεων, θεματοφύλακας, ατομικά επενδυτικά χαρακτηριστικά» και αρκετά άλλα, κυριαρχούν σε όλους τους νομούς που έχετε ψηφίσει. Τι είναι αυτά; Τι σχέση έχουν αυτά με το κοινωνικό ασφαλιστικό σύστημα; Είναι, βέβαια, ρυθμίσεις που, είπαμε, εναρμονίζονται με τις αποφάσεις της Ευρωπαϊκής Ένωσης για την απαλλαγή του κεφαλαίου και του Κράτους από την ευθύνη τους στην ασφάλιση και, βέβαια, να γίνει το ασφαλιστικό ατομική ευθύνη.

Αλήθεια, η αδήλωτη εργασία, οι ελαστικές μορφές απασχόλησης, η κατάργηση των συλλογικών συμβάσεων, με αποτέλεσμα τους ισχνούς μισθούς, οι περικοπές στις συντάξεις, η κατάργηση της 13ης και 14ης σύνταξης, του ΕΚΑΣ και του εφάπαξ, η μεγάλη μείωση των συντελεστών αναπλήρωσης από 80%ν που ήταν στο 40%, κάτω από 40%, και άλλες αντιδραστικές διατάξεις που ψηφίστηκαν τα τελευταία χρόνια, δεν είναι έργο όλων σας; Τι προγραμματισμό θα κάνετε πάνω σε αυτό; Θα τα πάρετε πίσω; Θα φέρετε, πράγματι, άλλα εδώ, άλλες ρυθμίσεις, που θα βελτιώνουν τις συνθήκες, εννοείται, των συνταξιούχων; Τις συντάξεις τους; Τις ασφαλιστικές παροχές; Όχι, βέβαια.

Προωθείτε ακόμα πιο αντιδραστικές ρυθμίσεις μέσα από το ταμεία επικουρικής, τα ΤΕΑ τα λεγόμενα, που έχουμε και το νομοσχέδιο μεθαύριο και, βέβαια, μέσα από τη γενίκευση του κεφαλαιοποιητικού συστήματος, που ακούσαμε και τα επιχειρήματα σήμερα του Υπουργού εδώ, που αν ήταν να παίρνει ο ασφαλισμένος, λέτε, αυτά που πλήρωσε, θα έπαιρνε τη μισή σύνταξη. Αλήθεια; Δηλαδή, αυτά πλήρωσε ο ασφαλισμένος στα 40 χρόνια της ασφάλισης του; Και ο πλούτος που παράγεται, από ποιον παράγεται; Από τα παράσιτα; Από τα παράσιτα που, αν θέλετε, απομυζούν τον ιδρώτα και το αίμα του λαού, φτάνοντας να πάρουν, να αρπάξουν και τα αποθεματικά, άρα και κάθε άλλη ρύθμιση που επιβάλλουν σήμερα στο ασφαλιστικό σύστημα, αλλά και γενικά στην κοινωνία μας;

Ποιος παράγει τον πλούτο; Ποιος τον παράγει, αν όχι ο ασφαλισμένος; Δεν δικαιούται, λοιπόν, αυτός μερίδιο όταν πηγαίνει στη σύνταξη του; Τι είναι αυτό που λέτε ότι, αν τα έπαιρνε αυτά που πλήρωνε, δεν θα έπαιρνε τη μισή σύνταξη; Αυτό θέλετε να κάνετε. Να γίνει ατομική υπόθεση η σύνταξη, κεφαλαιοποιητικό σύστημα και ο συνταξιούχος να δουλεύει μέχρι να πεθάνει, με τη μαγκούρα. Γιατί, βέβαια, το έχετε ρυθμίσει και αυτό.

Πήγατε, λοιπόν, το καλοκαίρι και ψηφίσατε ρύθμιση που λέτε ότι όποιος δεν έχει τις ημέρες ασφάλισης – όταν η αδήλωτη εργασία οργιάζει – θα πηγαίνει στον ΟΑΕΔ μέχρι τα 74 χρόνια του, για να πηγαίνει σε πρόγραμμα. Δηλαδή, ένας που είναι 71, 72, 73, 74 χρόνων, θα πηγαίνει πίσω από το απορριμματοφόρο να μαζεύει τα σκουπίδια. Ντροπή σας. Έλεος, δηλαδή. Αυτό τον προγραμματισμό θα κάνουμε; Να υλοποιηθεί όλη αυτή η πολιτική, για να είναι βιώσιμο το σύστημα; Για ποιον θα είναι βιώσιμο; Βιώσιμο θα είναι για το κεφάλαιο και για αυτά που θέλει να αρπάξει από τους ίδιους τους εργαζόμενους, οι οποίοι, μέσα στον ενεργό βίο τους, βγάζουν όλον αυτό τον πλούτο.

Για να δούμε, όμως, τις φοροαπαλλαγές, αυτοί που δεν πληρώνουν. Εδώ, υπάρχουν τα στοιχεία του Κέντρο Είσπραξης Ασφαλιστικών Οφειλών, ΚΕΑΟ. Δικά σας στοιχεία, 46.546.592.005 δισ. είναι οι οφειλές αυτών που δεν πληρώνουν, και ποιοι είναι αυτοί; Είναι 2.578 ΑΦΜ που χρωστάνε 11.037.031.532 δισ. ευρώ και 3.758 ΑΦΜ που χρωστάνε από 500 έως 1.000.000 ευρώ, συνολικά 2.591.066.370 δισ. ευρώ. Υπάρχουν, βέβαια, και οι άλλοι που χρωστάνε λιγότερα. Συνολικό ποσό, κύριοι, που δεν το εισπράττετε, γιατί δεν θέλετε να τα χαλάσετε με το κεφάλαιο. Δεν θέλετε να τους δυσκολεύετε και θέλετε να ανακυκλώνουν τις εισφορές, την κλοπή που κάνουν από τους ίδιους τους εργαζόμενους, τους ασφαλισμένους. Τούς αφήνετε 46 δισεκατομμύρια ανείσπρακτα, βεβαιωμένες εισφορές από το ΚΕΑΟ, όπως λέτε.

Και να πούμε ορισμένα στοιχεία, που έχει η ίδια η έκθεση του ΚΕΑΟ. Θα το κουβεντιάσουμε αυτό, κύριε Πρόεδρε, στον προγραμματισμό; Τι λέει η Έκθεση του ΚΕΑΟ; Ότι από το 2009 και παλαιότερα, οι οφειλές ήταν 19,43 δισεκατομμύρια και λοιπά. Από το 2010 έως το 2014, 12 δισ. και εδώ ερχόμαστε την περίοδο 2015 - 2019, 7,5 δισ. και την περίοδο 2019 - 2023, εδώ με την Κυβέρνησή σας, ήταν σχεδόν 7 δισ. οι οφειλές. Αλήθεια, ποιος τα πληρώνει αυτά; Αυτό είναι υπέρ της βιωσιμότητας και της κοινωνικής δικαιοσύνης στο ασφαλιστικό σύστημα; Και καλά, τι απολογείστε απέναντι στον κόσμο που αρνείστε να εισπράξετε αυτές τις εισφορές; Είναι κλοπή του μισθού των εργαζομένων. Γιατί η εισφορά είναι μισθός του εργαζομένου, είτε αυτή είναι εργοδοτική, όπως τη λένε, είτε των εργαζομένων.

Όμως, για να δούμε τους συνταξιούχους που λέτε ότι έχει βελτιωθεί η κατάσταση. Είναι 2.809.742 οι συνταξιούχοι που λαμβάνουν κύρια σύνταξη έως 792 ευρώ. Τι είναι αυτό; Είναι αξιοπρεπής διαβίωση στους συνταξιούχους; Είναι 1.900.000 οι γήρατος συντάξεις και είναι 776 ευρώ. Τι είναι αυτό; Οι συντάξεις θανάτου είναι 476 έως 580 ευρώ. Οι αναπηρικές συντάξεις είναι 522 ευρώ. Οι ανασφάλιστοι υπερήλικοι 336 ευρώ. Όλα αυτά, κύριοι, τι είναι; Αποτέλεσμα της πολιτικής σας, της μεγάλης επίθεσης που έγινε στο ασφαλιστικό, από το 1992 μέχρι σήμερα και βλέπετε ότι οι εργαζόμενοι και οι συνταξιούχοι πληρώνουν αυτή την πολιτική, με καρατόμηση της ίδιας της σύνταξης, αλλά και των ασφαλιστικών παροχών.

Τι διεκδικεί το κίνημα συνολικά, που λέτε – δεν κατάλαβα αυτό που είπατε στην τοποθέτησή σας, κύριε Πρόεδρε – ότι οι Σύλλογοι των συνταξιούχων θα πρέπει να λειτουργούν μέσα σε συγκεκριμένο πλαίσιο; Τι είναι αυτό; Ο κάθε σύλλογος συνταξιούχων λειτουργεί με βάση τα συμφέροντά του, με βάση τις διεκδικήσεις που αποφασίζονται στις συνελεύσεις τους και οργανώνουν τον αγώνα τους.

Σας πειράζει, βέβαια, το ότι κινητοποιούνται οι συνταξιούχοι και ότι αποκαλύπτουν το μέγεθος της αντιδραστικής πολιτικής που ακολουθούν και εσείς και οι προηγούμενοι, που λέγατε ότι θα καταργήσετε τον νόμο του Κατρούγκαλου, αλλά έρχεστε εδώ να τον νομιμοποιήσετε σε όλες τις πλευρές, που αμφισβητούνταν η συνταγματικότητά του.

Τι ζητάνε, λοιπόν, οι συνταξιούχοι, οι οποίοι έχουν κινητοποίηση τον Νοέμβριο σε όλη την Ελλάδα; Πλήρη κρατική εγγύηση όλων των συντάξεων, κύριων και επικουρικών. Θα το κουβεντιάσουμε αυτό, κύριε Πρόεδρε; Θα υπάρχει η κρατική εγγύηση, η εγγύηση του Κράτους; Προφανώς, εσείς είστε σε άλλη λογική, σε άλλη γραμμή. Άρα, λοιπόν, τι να συμφωνήσουμε; Ζητάνε αυξήσεις σε όλες τις συντάξεις στο ύψος του πληθωρισμού, αύξηση της κατωτάτης σύνταξης στο 80% του κατώτατου μισθού.

Θα τα κουβεντιάσουμε αυτά τα ζητήματα ή δεν αντέχει το σύστημα; Γιατί δεν αντέχει το σύστημα; Είπαμε, προηγουμένως, γιατί δεν αντέχει. Παρακρατείτε εδώ η εισφορά αλληλεγγύης από τον ΑΚΑΓΕ, παρακρατείται εδώ για τον κλάδο υγείας και στις επικουρικές συντάξεις και στις συντάξεις χηρείας κ.λπ., δηλαδή αδικία σε βάρος των συνταξιούχων. Στρατηγικός στόχος, λοιπόν, όλων των ανατροπών είναι η ελάφρυνση των εργοδοτών και του Κράτους από το βάρος της κοινωνικής ασφάλισης.

Εμείς, λοιπόν, λέμε ότι οι διεκδικήσεις στο Ασφαλιστικό Σύστημα με κριτήριο τις ανάγκες των εργαζομένων και των συνταξιούχων, είναι αυτές που μπορεί να βελτιώσουν το ασφαλιστικό σύστημα και είναι αυτές που, πράγματι, σήμερα ζητάνε οι συνταξιούχοι και οι εργαζόμενοι. Εμείς, σαν Κ.Κ.Ε., παλεύουμε σε αυτό τον δρόμο.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστούμε, κύριε Κατσώτη. Όσον αφορά στους συνταξιούχους, είναι πρόταση και για αυτό βρισκόμαστε εδώ, για να συζητάμε. Δεν είναι για να παίρνουμε «αποφασίζουμε και διατάσσουμε».

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Σας ευχαριστώ πολύ, κύριε Πρόεδρε. Πράγματι, υπήρξα Αναπληρώτρια Υπουργός Εργασίας, Ασφάλισης και Κοινωνικής Αλληλεγγύης και, επομένως, έχω μία πολύ μεγάλη εμπειρία πάνω στο θέμα που συζητάμε. Θέλω να σας συγχαρώ, λοιπόν, κύριε Πρόεδρε, εσάς και το Προεδρείο, γιατί πραγματικά βάλατε ένα πλαίσιο συζήτησης, άσχετα αν εγώ θα ήθελα ένα άλλο, αλλά είναι πώς θα το βελτιώσουμε όλοι μαζί με τις προτάσεις μας. Νομίζω ότι σε αυτό θα είσαστε δεκτικός. Το πρόβλημα είναι ότι, πράγματι, πρέπει να βάλουμε ένα πλαίσιο συζήτησης και εσείς το βάζετε για πρώτη φορά. Εγώ δεν είχα ξανακούσει ένα πλαίσιο συζήτησης.

Τώρα, ποια είναι τα τρία μεγάλα θέματα; Κατά την άποψή μου, τα είπε και ο κ. Καλαματιανός, νομίζω ότι θα αναφερθεί και ο συνάδελφός μου, ο κ. Γαβρήλος, είναι η βιωσιμότητα του Ασφαλιστικού. Αυτό είναι το πρώτο μεγάλο θέμα. Θέλουμε έρευνες, θέλουμε αναλογιστικές μελέτες πάνω στη βιωσιμότητα του Ασφαλιστικού, επειδή κατάλαβα ότι ο αρμόδιος Υπουργός τώρα κάνει τα πρώτα βήματα πάνω στο τι είναι ασφάλιση. Το λέω με όλο το σεβασμό, γιατί δεν είναι δυνατόν να μας εξηγεί τι θα πει αναδιανεμητικό ή κεφαλαιοποιητικό σύστημα, όταν η Κυβέρνησή του έχει ήδη προκρίνει το κεφαλαιοποιητικό σύστημα στην επικουρική ασφάλιση. Επομένως, το πρώτο που θέλουμε είναι αυτό.

Το δεύτερο που θέλουμε να μάθουμε είναι αν θα υπάρξουν αυξήσεις συντάξεων. Το πολύ μεγάλο θέμα μετά από το νόμο Κατρούγκαλου τόσα χρόνια είναι αν θα υπάρξουν αυξήσεις συντάξεων και πώς; Είναι προφανές ότι έχουμε πολύ φτωχές συντάξεις αυτή τη στιγμή, ότι έχουν κοπεί πολλά πράγματα και ότι δεν μπορεί μετά από τόσα χρόνια, μετά τα μνημόνια, μετά από το 2018, να μη συζητάμε καθόλου αυτό το θέμα.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρία Φωτίου, αυτό το ψηφίσατε και εσείς. Αν κατάλαβα καλά, θέλετε το ποσοστό να είναι πιο αυξημένο;

**ΘΕΑΝΩ ΦΩΤΙΟΥ:** Ακριβώς.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ωραία, για να ξέρουμε.

**ΘΕΑΝΩ ΦΩΤΙΟΥ:** Έχετε πολύ δίκιο σε αυτό. Βεβαίως, το ψηφίσαμε. Προσέξτε, θέλω να ξέρω, αν τελικά αντιμετωπίζεται σήμερα ο καλπάζων πληθωρισμός και οι νέες συνθήκες μέσα στην κατάσταση που βρίσκεται η Ελλάδα, ενόψει και μιας διεθνούς νέας σύρραξης και θέλω να ξέρω ακριβώς τι θα μας συμβεί.

Τρίτο, θα αναθεωρηθεί η επικουρική ασφάλιση, που, από ό,τι φαίνεται, θα μας απομυζήσει πολλά δισ., επαναφέροντας όχι την αλληλεγγύη των γενεών, αλλά το «εγώ έχω το δικό μου κουμπαρά»; Τέταρτον, όσο αφορά στην αντιμετώπιση του δημογραφικού, θα γίνει αναθεώρηση της μεταναστευτικής και προσφυγικής πολιτικής; Θα γίνει το δωρεάν δημόσιο κοινωνικό κράτος, υγεία, παιδεία, πρόνοια, στέγη; Από εκεί ξέρετε πολύ καλά ότι είναι οι δύο μεγάλοι «ποταμοί», από τους οποίους μπορεί, ας πούμε, να «ανασάνει» ο κόσμος, αλλά και το Ασφαλιστικό. Χρειάζομαι επίσημη έρευνα για το χρόνο που απαιτείται στα ΚΕΠΑ για τη πιστοποίηση της αναπηρίας και για την ανανέωσή της. Διότι έχουμε καταγγελίες για ασθένειες, όπως σκλήρυνση κατά πλάκας, νόσο του Crohn κτλ., οι οποίες, ενώ είναι μη αναστρέψιμες, τα ΚΕΠΑ απαιτούν επανεξέταση για ανανέωσης πιστοποίησης αναπηρίας.

Τέταρτο, στο διάστημα ανάμεσα στη λήξη μιας πιστοποίησης και στη κοινοποίηση στον ΕΦΚΑ της ανανέωσής της, οι δικαιούχοι δεν λαμβάνουν ούτε συντάξεις, ούτε επιδόματα και, αν η διαδικασία ανανέωσης υπερβεί κάποιους μήνες, οι δικαιούχοι ενδέχεται να μην τα εισπράξουν ούτε αναδρομικά. Άρα, αυτό θέλω – πράγματι, έχετε περιλάβει τέτοια, πάρα πολύ καλά έχετε κάνει – συγκεκριμένα πράγματα.

Πέμπτο, για την τιμαριθμική αναπροσαρμογή των επιδομάτων, να γίνουν αναλογιστικές μελέτες για να εκτιμηθεί το ύψος, ώστε να θεσπιστεί η τιμαριθμική αναπροσαρμογή των επιδομάτων, των άμεσα και των έμμεσα ασφαλισμένων και ανασφάλιστων, δηλαδή του ΕΦΚΑ και του ΟΠΕΚΑ, ανάλογη με όσα προβλέπει η υφιστάμενη νομοθεσία για την αναπροσαρμογή των συντάξεων.

Τέλος, δυο κουβέντες μόνο για τον αριθμό 1555. Ακούστε, ξέρετε πολύ καλά, ότι το 1555 έφαγε 12 εκατομμύρια το πρώτο χρόνο εφαρμογής του, χωρίς να μπορεί ούτε να στηθεί η υπηρεσία και από τότε μέχρι σήμερα, τρία χρόνια, έχει φάει άλλα 40 με 50 εκατομμύρια. Σήμερα άκουσα με φρίκη ότι το 1555, που, όπως ξέρετε πολύ καλά, οι 600 υπάλληλοι που πήραν μέσα από ιδιωτική εταιρεία, δεν ξέρουν το μάθημα. Πάρτε εσείς, κύριε Πρόεδρε, να πάρουμε μαζί και να ρωτήσουμε ένα πράγμα, θα δείτε τι θα σας απαντήσει το παιδί. Το παιδί απαντάει, «θα ρωτήσω τις υπηρεσίες». Οι υπηρεσίες απαντούν μετά από δύο μήνες ή μετά από ένα μήνα ή από μία εβδομάδα. Είπαν οι υπηρεσίες ότι πρέπει να πάτε εκεί και να κάνετε εκεί. Ξαναρχίζει ο άνθρωπος από την αρχή.

Αυτά τα στοιχεία εγώ τα έχω και μπορώ να τα καταθέσω. Αν μου λέτε, ότι το 1555 θα κάνει τη νέα μελέτη για να δει πως θα δίνουμε γρήγορα τις συντάξεις, καταλαβαίνω ότι πολλά λεφτά είναι έτοιμα να δοθούν πάλι στην ιδιωτική εταιρεία. Όσο δε για τα συστήματα, δεν μπορούσαν να διαλειτουργούν ηλεκτρονικά, για τον απλούστατο λόγο, ότι την ΗΔΙΚΑ την πήρε ο κ. Πιερρακάκης στο Υπουργείο Ψηφιακής Πολιτικής από το Υπουργείο Εργασίας. Άφησε όλη τη δουλειά που είχαμε κάνει μέχρι τότε στον «αέρα» και έδωσε σε ιδιωτικές υπηρεσίες, σε ιδιώτες, να φτιάξουν τα επιμέρους συστήματα. Για αυτό δεν διαλειτουργούν, αλλά όλα αυτά θα τα πούμε – και είμαι πολύ χαρούμενη με όλα αυτά που έχετε βάλει, κ. Πρόεδρε, και με τη σοβαρότητα που μας έχετε αντιμετωπίσει – αναλυτικά, με στοιχεία σε όλα τα σημεία. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ**: Ευχαριστώ, κύριε Πρόεδρε. Θα είμαι πολύ σύντομος, ξεκινώντας και λέγοντας ότι ο ΣΥ.ΡΙΖ.Α. - ΠΡΟΟΔΕΥΤΙΚΗ ΣΥΜΜΑΧΙΑ θα συμβάλλει σε μία γόνιμη λειτουργία και συζήτηση στην Επιτροπή μας και αυτό γιατί θεωρούμε ότι η κοινωνική ασφάλιση είναι βασικός πυλώνας του κοινωνικού κράτους και, ασφαλώς, σχετίζεται και με την οικονομία της χώρας, τόσο με μακροοικονομικούς, όσο και με μικροοικονομικούς δείκτες, με τον κόσμο της εργασίας συνολικά, αλλά και με ένα μεγάλο ζήτημα που νομίζω θα απασχολήσει τις κοινωνίες μας τα επόμενα χρόνια, που δεν είναι άλλο από το δημογραφικό. Συνεπώς, θα είμαστε εδώ να προσφέρουμε και να συμβάλουμε και στον προγραμματισμό που εξαγγείλατε με παρεμβάσεις και με ανθρώπους που πρέπει να έρθουν στην Επιτροπή μας να διαφωτίσουν την Επιτροπή και το Ελληνικό Κοινοβούλιο.

Αυτό που έχει σημασία είναι να δούμε και να σταματήσουμε την απορρύθμιση της δημόσιας ασφάλισης που παρατηρήθηκε τα τελευταία 4 χρόνια, κυρίως από την κυβέρνηση της Νέας Δημοκρατίας και με τους νόμους Βρούτση και, πολύ περισσότερο, με τον νόμο του κ. Χατζηδάκη. Πρέπει να μπει ένα τέρμα σε αυτό που συνέβη και που, ασφαλώς, δεν συνηγορεί στο ότι το Kράτος είναι ο εγγυητής της βιωσιμότητας του δημόσιου συστήματος κοινωνικής ασφάλισης. Είδαμε να έρχεται στο πόδι μια θεσμοθέτηση της ιδιωτικής επικουρικής ασφάλισης, χωρίς σοβαρές μελέτες, μέχρι και σήμερα δεν ξέρουμε τα αποτελέσματα και πώς, τελικά, αυτό το εγχείρημα προχωρά. Είναι σημαντικό γιατί υπονομεύει και τις μελλοντικές γενιές και χωρίς μελέτες, με συγχωρείτε, αλλά πάμε στο «ξεκινάμε και όπου βγει» και αυτό μας έχει στοιχίσει σαν Κράτος σε πολλούς τομείς της δημόσιας ζωής.

Άρα, θα πρέπει να δούμε τη βιωσιμότητα του συστήματος και εδώ αντιπαρέρχομαι σε όσα ακούστηκαν επίσημα σήμερα από το στόμα του κυρίου Υπουργού. Μας μίλησε τάχα και, πράγματι, προσπάθησε να μας κάνει ένα μάθημα τι σημαίνει αναδιανεμητικό, τι σημαίνει κεφαλαιοποιητικό σύστημα. Αναδιανεμητικό σύστημα έχουμε ασφαλώς, αλλά εδώ μιλάμε για κεφάλαια των ανθρώπων της εργασίας, που διαχρονικά τα χρησιμοποίησε κατά το δοκούν η Πολιτεία και τελικά σήμερα έχουν μείνει άδεια ταμεία. Μιλάμε για τα αποθεματικά που, πραγματικά, τα στερείται σήμερα ο κόσμος της εργασίας και ο κόσμος της απόμαχης εργασίας, που ευθύνες έχει η Πολιτεία και όσοι κυβέρνησαν αυτό τον τόπο.

Δεν άκουσα τίποτα για αυτό από τον κύριο Υπουργό, παρά μόνο πάλι εστιάζουμε στην ατομική ευθύνη του καθενός, πόσα έχει συνεισφέρει στο σύστημα. Αλίμονο, η υπεραξία από τη δουλειά του κάθε εργαζόμενου, αλλά και αυτό που είπα, τα αποθεματικά, που τόσα χρόνια, για 50 - 60 χρόνια, τα χρησιμοποιούσε το Ελληνικό Δημόσιο μέσω των τραπεζών, χωρίς επιτόκιο για πολλές δεκαετίες αργότερα, χωρίς να ελέγχεται η χρήση τους και χωρίς να υπάρχουν ούτε οι πολιτικές ευθύνες, ούτε πολύ περισσότερο και οι πολιτικές.

Έτσι, λοιπόν, θα έλεγα ότι το θέμα της βιωσιμότητας μας αφορά σε όλους και εάν θέλουμε να προχωρήσουμε θα πρέπει να προχωράμε σε στέρεα πόδια, με αναλογιστικές μελέτες σε όλα τα επίπεδα. Ασφαλώς, είναι απαραίτητη η οργάνωση και η λειτουργία ενιαίων κανόνων. Το επαγγέλθηκε η κυβέρνηση της Νέας Δημοκρατίας από το 2019. Δεν το έχουμε καταφέρει έως σήμερα. Ακούστηκε εδώ ο νόμος Κατρούγκαλου, ο οποίος ήταν ένας νόμος που έβαλε κάποια πράγματα σε μια σειρά. Όπου υπήρχαν αστοχίες, γιατί δεν τροποποιήθηκαν ή δεν καλύφθηκαν τα ελλείμματα του νόμου Κατρούγκαλου; Η χρηματοδότηση έως και σήμερα πάσχει. Είδαμε μόνο να αυξάνονται οι εισφορές και βλέπουμε ότι υπάρχει πάλι μια συγκεκριμένη αύξηση εισφορών στο Προσχέδιο του Προϋπολογισμού για το 2014.

Τέλος, όσο αφορά στη βελτίωση της ποιότητας των παροχών, όλοι νομίζω εδώ λέμε ότι πρέπει να είναι ενιαίος ο τρόπος που δίνονται αυτές οι παροχές. Ναι, αλλά δεν μπορούμε να ξεχάσουμε την ιστορία του κοινωνικοασφαλιστικού συστήματος της χώρας, ούτε να δούμε ποιοι πλήρωσαν, τι πλήρωσαν και τι πρέπει να λαμβάνουν. Δεν μπορεί να έρθει με οριζόντιο τρόπο αυτή τη στιγμή, όπως πολύ περιχαρής ο κύριος Υπουργός μας εξήγγειλε, να κόψει δικαιώματα εργαζομένων που έχουν συνεισφέρει στο σύστημα δεκαετίες τώρα, κάνοντας μια ενιαιοποίηση προς τα κάτω όλων των δικαιωμάτων των εργαζομένων.

Αντί να «ανασάνει» ο κόσμος της απόμαχης εργασίας, έρχεται ο Υπουργός σήμερα και λέει «Θα δείτε τι σας περιμένει τώρα με μια ενιαιοποίηση των κανόνων στις παροχές». Αλίμονο εάν προχωρήσουμε έτσι. Ακόμη και σε αυτό θα πρέπει να γίνει σοβαρή μελέτη, να έρθει εδώ ο Υπουργός να μας πει με μελέτες και με την κατάλληλη επιστημοσύνη και τεκμηρίωση τι θα κάνει.

Κλείνω, κύριε Πρόεδρε, και ευχαριστώ για το χρόνο που μας δώσατε να προηγηθούμε και ευχαριστώ και τους υπόλοιπους συναδέλφους. Η κοινωνική ασφάλιση είναι σοβαρή υπόθεση για την χώρα, για τον κόσμο της εργασίας, για τους απόμαχους της εργασίας και πρέπει ό,τι κάνουμε να το κάνουμε πλέον με μελέτες και, αν θέλετε, με τις μεγαλύτερες δυνατές συναινέσεις.

**ΝΕΟΚΛΗΣ ΚΡΗΤΙΚΟΣ(Πρόεδρος της Επιτροπής):** Ευχαριστώ κ. Γαβρήλο. Κυρία Αθανασίου, σας ευχαριστώ για την ανοχή του χρόνου.

**ΜΑΡΙΑ ΑΘΑΝΑΣΙΟΥ**: Ευχαριστώ πολύ, κύριε Πρόεδρε. Ευχόμαστε και εμείς με το καλό η Επιτροπή Για την Παρακολούθηση του Συστήματος Κοινωνικής Ασφάλισης, να επιτελέσει το έργο το οποίο της αρμόζει και να συνεισφέρει, όσο το δυνατόν περισσότερο και αποδοτικότερα, στη βελτίωση του εν λόγω συστήματος, την εξομάλυνση της λειτουργίας του, στην εξαφάνιση των ανισοτήτων και των αδικιών οι οποίες επηρεάζουν τους ασφαλισμένους και δη τους συνταξιούχους, είτε τους ήδη ευρισκόμενους σε σύνταξη, είτε όσους πρόκειται να θεμελιώσουν συνταξιοδοτικό δικαίωμα, στη διασφάλιση ότι θα λάβουν σύνταξη και οι νεότερες γενιές.

Όσον αφορά στις αδικίες, είναι γνωστό πως ταλαιπωρούν τους ασφαλισμένους, αφενός, λόγω της υπερδεκαετούς οικονομικής και δημοσιονομικής κρίσης, η οποία τους έπληξε σε πολύ μεγάλο βαθμό, αλλά και, κυρίως, αφετέρου, λόγω της κακής πολιτικής, την οποία άσκησαν οι μέχρι τώρα κυβερνήσεις και είχαν ως άμεσους αποδέκτες τα ασφαλιστικά ταμεία και μάλιστα τα πιο εύρωστα, έχουν φέρει τους ενδιαφερόμενους σε δεινή θέση. Τούτο, διότι οι ασφαλισμένοι είδαν τους κόπους και τις εισφορές δεκαετιών να εξανεμίζονται και να διατίθενται για κάλυψη δημοσιονομικών κενών, τα οποία δημιουργήθηκαν χωρίς οι ίδιοι να ευθύνονται, είτε διότι χρειάζεται ακόμα και σήμερα να περιμένουν, για παράλογα μεγάλο χρονικό διάστημα, μέχρι να τους απονεμηθεί η αυτονόητη σύνταξή τους. Σε πολλούς μάλιστα εξ αυτών δοκιμάζεται σκληρά η αξιοπρέπεια, διότι εξαναγκάζονται να προστρέχουν σε φίλους και συγγενείς στο ενδιάμεσο διάστημα, προκειμένου να εξασφαλίσουν με δάνεια τα απαραίτητα προς το ζην.

Η Πολιτεία στέκεται σε πολλές περιπτώσεις απλός θεατής, σαν να μην ήταν υπεύθυνη να απονέμει τις συντάξεις σε χρόνο εύλογο και με διαδικασίες αξιοπρεπείς, είτε, σε άλλες περιπτώσεις, να μην έχει ξεκαθαρίσει τους ΑΜΚΑ, τους οποίους έχει ήδη κατά καιρούς απονείμει, κάτι το οποίο οδηγεί στην άδικη απολαβή προνομίων σε πρόσωπα τα οποία δεν έχουν σχέση με την πατρίδα μας και ίσως ουδέποτε ουσιαστικώς να είχαν, επιβαρύνοντας κατά αυτόν τον τρόπο τα δημόσια ταμεία σε βάρος των ενεργών ασφαλισμένων.

Σε άλλες, μάλιστα, περιπτώσεις, στις περισσότερες τολμώ να πω, οι παροχές είναι δυσανάλογα μικρές και φτωχές σε σχέση με τις εισφορές τις οποίες έχει καταβάλει ο ασφαλισμένος και, στην ουσία, η Πολιτεία δεν ανταποδίδει στους ασφαλιζόμενους όσα έχει υποχρέωση να τους παράσχει. Επειδή άκουσα τον κύριο Υπουργό να λέει ότι οι εισφορές ήταν λιγότερες από τη σύνταξη, εγώ σαν διευθυντής κλινικής, γιατρός του ΕΣΥ, πήρα τα μισά της σύνταξής μου.

Το έργο, λοιπόν, της παρούσας Επιτροπής είναι πολύ σημαντικό, διότι αναφέρεται σε μια ευαίσθητη κατηγορία πολιτών, την οποία η Πολιτεία καθιστά ακόμα πιο ευάλωτη, εξαιτίας της επιλογής της να μην επιλύει τις δυσλειτουργίες οι οποίες προκαλούν τα σοβαρά προβλήματα στους ασφαλισμένους, ελάχιστα από τα οποία ήδη αναφέραμε.

Επιτρέψτε μου να αναφερθώ, εν συντομία, σε δύο από τα φλέγοντα ζητήματα, τα οποία αφορούν στην παρούσα Επιτροπή. Το πρώτο, είναι η εκκαθάριση των ανενεργών ΑΜΚΑ και το δεύτερο η διασφάλιση της λειτουργίας και της αποτελεσματικότητας των τριών πυλώνων της ασφάλισης, όπως ονομάζονται από τη διεθνή βιβλιογραφία, ούτως ώστε η κοινωνική ασφάλιση να είναι εύρωστη, αποτελεσματική και αντάξια των προσδοκιών, οι οποίες δημιουργούνται σε ευνομούμενα και ανεπτυγμένα κράτη.

Η εκκαθάριση, λοιπόν, των ΑΜΚΑ, οι οποίοι έχουν απονεμηθεί στο παρελθόν σε πρόσωπα τα οποία διέμεναν στην πατρίδα μας και εργάζονταν εδώ, είναι πολύ σημαντικό ζήτημα. Παρατηρούνται φαινόμενα παράλογα και άδικα για τους ανέργους ασφαλισμένους, όπως το να απολαμβάνουν κοινωνικοασφαλιστικά προνόμια πρόσωπα τα οποία κάποτε εργάστηκα στην πατρίδα μας και πλέον έχουν φύγει και δεν έχουν καμία σύνδεση, κανένα δεσμό με αυτή.

Όσο εύλογο είναι να απολαμβάνουν τις παροχές του ασφαλισμένου για όσο χρόνο εργάζονταν στη χώρα και κατέβαλαν ασφαλιστικές εισφορές, αλλά και τον εκάστοτε αναλογούντα φόρο, τόσο παράλογο και άδικο είναι, εφόσον επέλεξαν να φύγουν από την πατρίδα μας, είτε επαναπατριζόμενοι, είτε εγκαθιστάμενοι σε άλλη χώρα, να εξακολουθούν να διατηρούν ΑΜΚΑ ενεργό, έχοντας τη δυνατότητα να απολαμβάνουν προνόμια και παροχές, τις οποίες δεν δικαιούνται, σε βάρος των ενεργών φορολογούμενων πολιτών, οι οποίοι εξακολουθούν να ζουν στην Ελλάδα και να καταβάλουν εισφορές.

Η εγκαθίδρυση του ενεργού ΑΜΚΑ, καθώς και ο διαρκής σχετικός έλεγχος από την Πολιτεία, καθίσταται επιβεβλημένα. Επιπροσθέτως, θα πρέπει η Πολιτεία να είναι πολύ προσεκτική σε ποια πρόσωπα αποδίδει ΑΜΚΑ. Οφείλει να ελέγξει και να αποδώσει ΑΜΚΑ σε πρόσωπα τα οποία όντως σχετίζονται με την πατρίδα μας και δη με την οικονομική και παραγωγική ζωή της, σε πρόσωπα τα οποία φορολογούνται και τα οποία καταβάλλουν συστηματικά ασφαλιστικές εισφορές.

Στο παρελθόν η Πολιτεία απένειμε και ειδικό ΑΜΚΑ σε μετανάστες και πρόσωπα τα οποία δεν διέθεταν νόμιμη άδεια διαμονής, προκειμένου να καταστεί δυνατό να εμβολιαστούν κατά του Covid-19. Αυτός ο ΑΜΚΑ απονεμόταν μόνο για αυτήν την ενέργεια και για τίποτε άλλο. Οφείλει, λοιπόν, η Πολιτεία να ελέγξει τις προϋποθέσεις διατήρησης ή μη αυτού του ΑΜΚΑ και σε καμία περίπτωση να μην τον θεωρήσει μόνιμο ή ενεργό, ούτε να τον μετασχηματίσει σε μόνιμο και πλήρη. Ο σκοπός της εκκαθάρισης των ενεργών ΑΜΚΑ από τους μη ενεργούς, είναι η εξάλειψη των περιπτώσεων διασπάθισης δημόσιων πόρων με παροχές σε πρόσωπα τα οποία πλέον δεν σχετίζονται με την Ελλάδα και, ως εκ τούτου, δεν τη δικαιούνται σε βάρος των πραγματικών ασφαλισμένων και δικαιούχων των παροχών αυτών.

Το δεύτερο ζήτημα στο οποίο εν συντομία θα αναφερθώ, είναι, αυτό της ανάπτυξης των αποκαλούμενων τριών πυλώνων ασφάλισης, δηλαδή, πρώτον, της υποχρεωτικής ασφάλισης, τόσο της κύριας σύνταξης ΕΦΚΑ, όσο και της επικουρικής σύνταξης από το Ταμείο Επικουρικής Κεφαλαιοποιητικής ασφάλισης, ΤΕΚΑ.

Δεύτερον, της εθελοντικής συλλογικής συνταξιοδοτικής αποταμίευσης, τα οποία εκφράζονται κυρίως παλαιότερα μέσω των Ταμείων Επαγγελματικής Ασφάλισης, αλλά πλέον και σύμφωνα με τη διεθνή βιβλιογραφία, λόγω της άνθησης της ιδιωτικής ασφάλισης, εκφράζονται και μέσω των ομαδικών ασφαλιστηρίων συμβολαίων.

Τρίτον, όσο αφορά στην ατομική ιδιωτική ασφάλιση, θα μου επιτρέψετε να επικεντρωθώ στην εξής πτυχή. Η ανάπτυξη του πρώτου πυλώνα, δηλαδή της υποχρεωτικής ασφάλισης, τόσο της κύριας σύνταξης όσο και της επικουρικής σύνταξης, αποτέλεσε για δεκαετίες, αν όχι από την αρχή της σύστασης του Κράτους μας, τον κύριο πυλώνα της έκφρασης κοινωνικοασφαλιστικής πολιτικής της Πολιτείας προς τους πολίτες.

Η «καθιδρυμένη» συνείδηση των πολιτών, ορίζει ότι, στα πλαίσια της εύλογης εμπιστοσύνης του πολίτη προς το Κράτος, ο πολίτης – για να το θέσω απλά – εμπιστεύεται στην Πολιτεία τις εισφορές του, τις καταθέτει σε αυτήν και στους ασφαλιστικούς φορείς, οι οποίοι την εκπροσωπούν, και εκείνη με τη σειρά της ανταποδίδει σε υπηρεσίες ισάξιες των εισφορών, παρέχοντας ασφάλεια στους πολίτες, είτε με τη μορφή μόνιμων συντάξεων, κύριων και επικουρικών, είτε με μορφή εφάπαξ, είτε με τη μορφή παροχών υγείας και κοινωνικών παροχών. Είναι όλα αυτά που κατέθεσαν και οι συνάδελφοι προηγουμένως. Αυτό είναι υποχρέωση της Πολιτείας, σαφώς και αδιαπραγμάτευτα. Αυτό ήταν ανέκαθεν υποχρέωση της Πολιτείας στη συνείδηση των φορολογούμενων και ασφαλισμένων πολιτών.

Η ανάπτυξη των δύο άλλων πυλώνων και μάλιστα του τρίτου πυλώνα, της καθαρά και αμιγώς ιδιωτικής ασφάλισης, δεν θα πρέπει να αντικαταστήσει την υποχρέωση της Πολιτείας να παρέχει στους πολίτες της όσα εκείνη δεσμεύεται και υποχρεούται από το Σύνταγμα.

Η Πολιτεία οφείλει να διατηρήσει το κοινωνικοασφαλιστικό Σύστημα, εύρωστο και αποτελεσματικό, να το ενισχύει, να το ενδυναμώνει και να το εξελίσσει και όχι να το απαξιώνει, με αποτελέσματα – ακόμα και με σκοπό – να ωθήσει τους πολίτες προς τους ιδιώτες. Αυτό δεν αποτελεί ασφάλεια, ούτε διασφάλιση των δικαιωμάτων των πολιτών. Δεν μπορεί να υποκαταστήσει η ιδιωτική ασφάλιση τη δημόσια ασφάλιση και την ευθύνη της δημόσιας ασφάλισης έχει η Πολιτεία. Ζητήματα, όπως οι κοινωνικοασφαλιστικές παροχές και οι συντάξεις, αποτελούν αποκλειστικό αντικείμενο άσκησης δημόσιας πολιτικής και μόνο.

Κατά συνέπεια, οποιαδήποτε άσκηση πολιτικής από οποιαδήποτε κυβέρνηση, η οποία να προσανατολίζεται προς την απαξίωση του δημόσιου κοινωνικοασφαλιστικού τομέα και την ώθηση των πολιτών προς την ατομική ασφάλιση, σύστημα το οποίο ακολουθείτε στις Ηνωμένες Πολιτείες και το οποίο καθιστά ευάλωτους τους πολίτες, μας βρίσκει ιδεολογικά αντίθετους και δηλώνουμε από τώρα ότι αντιτιθέμεθα.

Η Επιτροπή Για την Παρακολούθηση του Συστήματος Κοινωνικής Ασφάλισης έχει ως αντικείμενο για την «Ελληνική Λύση», όχι μόνο την παρακολούθηση της ψηφιακής ανάπτυξής του, γεγονός αδιαμφισβήτητα απαραίτητο, αλλά και τη διασφάλιση του δημόσιου χαρακτήρα του, για την ανάπτυξή του σε βαθμό ώστε να καλύπτει κατά τρόπο αξιόπιστο και ασφαλή τις ανάγκες των ασφαλισμένων πολιτών, κατά τρόπο δηλαδή ο οποίος αρμόζει σε ανεπτυγμένο κράτος και δίκαιο κράτος και έτσι θα ξαναδημιουργηθεί η εμπιστοσύνη του Πολίτη προς το Κράτος.

Θα κλείσω με ένα μεγάλο θέμα, ένα μεγάλο πρόβλημα, αυτό των ΚΕΠΑ. Δεν είναι τα προβλήματα του ΚΕΠΑ που λείπουν μόνο οι ράμπες, αλλά ότι έχουν μειωθεί τα ποσοστά αναπηρίας στους αναπήρους και μου έχουν ήδη γίνει καταγγελίες. Έχω τα χαρτιά όποτε τα ζητήσατε. Δεν έχει τιμωρηθεί κανείς και πρέπει αυτοί οι άνθρωποι, οι ανάπηροι, οι οποίοι από 80% αναπηρία τους πήγαν 30% ή τους πήγαν 70% και θα πρέπει να επανεξεταστούν σε διαφορετικά ΚΕΠΑ, γιατί εκεί όλοι καταλαβαίνουμε ότι οι γιατροί συνάδελφοί μου έκαναν το λάθος και κάποιοι πρέπει να το επανεξετάσουν. Σας ευχαριστώ πολύ και εύχομαι τα καλύτερα για την Επιτροπή.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κυρία Αθανασίου. Τον λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε. Κυρίες και κύριοι συνάδελφοι, πραγματικά, μείναμε λίγοι αλλά ο ένας από τους μέγιστους Τρεις Ιεράρχες έλεγε «μη φοβού το μικρό ποίμνιο», και μάλιστα, έναν από τους πιο σημαντικούς του λόγους που έμειναν στην ιστορία ήταν ο λόγος «Προς ανδριάντας» και τον εκφώνησε μπροστά σε μια γριά, όπως την έλεγε, δηλαδή, σε μια ηλικιωμένη κυρία.

Τα είπαν πολύ καλά οι συνάδελφοι. Μίλησαν για τα ποσοστά και για τα λοιπά, πώς πρέπει να δημιουργηθεί το σύστημα της ασφάλισης, αλλά νομίζω ότι όλα αυτά που ειπώθηκαν είναι μόνο η «κορυφή του παγόβουνου». Το «παγόβουνο» είναι άλλα πράγματα. Σίγουρα υπήρχε κακοδιαχείριση όλα αυτά τα χρόνια. Σίγουρα υπήρχε ίσως και εισφοροδιαφυγή στα ταμεία. Σίγουρα οι μνημονιακές κυβερνήσεις, προσπαθώντας να μας σώσουν, «δολοφόνησαν» την οικονομία μας. Αυτά είναι καταγεγραμμένα, βέβαια, αλλά εγώ θα σταθώ μόνο σε δύο - τρία πράγματα τα οποία θα πρέπει η Επιτροπή μας εδώ πέρα, αλλά και η Κυβέρνηση και όλο το Κοινοβούλιο να επιστήσει την προσοχή.

Πρώτο είναι το δημογραφικό πρόβλημα. Το μέγιστο πρόβλημα που έχει αυτή τη στιγμή το έθνος μας είναι το δημογραφικό και αν προσπαθήσουν όλες οι επιτροπές, όλα τα υπουργεία και σταθούν σε αυτό το πρόβλημα, θα λυθεί το μεγαλύτερο μέρος των προβλημάτων μας. Όταν γεννήθηκα εγώ, το 1971, γεννήθηκαν μαζί μου άλλοι 150.000 Έλληνες και πέθαναν 75.000. Σήμερα γεννήθηκαν 76.000 Έλληνες και πέθαναν 140.000 Έλληνες. Έχουν αντιστραφεί, αγαπητοί μου, τα δημογραφικά δεδομένα και πάμε «ντουγρού» προς την καταστροφή και αν δεν βάλουμε φρένο εμείς αυτές οι γενιές εδώ τώρα, οδεύομε προς ιστορική «ευθανασία» ως ελληνικό έθνος.

Σε ότι αφορά τώρα στο ασφαλιστικό σύστημα, ιδανικές συνθήκες, όπως είπε ο Υπουργός, είναι να δουλεύουν τρία - τρεισήμισι άτομα, τέσσερα μακάρι, και να παίρνει σύνταξη ένας. Εδώ στη χώρα μας τη δεκαετία του 1990 είχαμε δυόμισι άτομα να εργάζονται και ένας να λαμβάνει σύνταξη. Τώρα έχουμε 1,7 εργαζόμενους και έναν συνταξιούχο, έναν προς έναν. Ποιος πληρώνει αγαπητοί μου; Αν δεν μας δώσουν από έξω λεφτά θα έχουμε να δώσουμε τίποτα στους συνταξιούχους μας; Το δημογραφικό, λοιπόν, το πιο σημαντικό πρόβλημα. Η καταστροφή που έγινε σε αυτά τα μνημονιακά χρόνια ήταν ανεπανάληπτη. Πρόσφατα στον Ιατρικό Σύλλογο διαπιστώσαμε με πόνο ότι λείπανε μια γενιά ολόκληρη γιατρών, 20.000 γιατροί λιγότεροι ηλικίας κάτω των 45 χρονών. Ποιος θα περιθάλψει τους ασθενείς μας; Ποιος θα περιθάλψει εμάς; Και να ήταν μόνο αυτό;

Οι πιο αισιόδοξες μετρήσεις λένε ότι στα μνημονιακά χρόνια έφυγαν 700.000 Έλληνες και άλλοι το ανεβάζουν μέχρι το 1 εκατομμύριο. Θα χρησιμοποιήσω τις γνώσεις του εθνικού μας ιστορικού, του Κωνσταντίνου Παπαρρηγόπουλου, για να σας δείξω τη μεγάλη καταστροφή που επιτελείται αυτά τα χρόνια στην πατρίδα μας και να ξυπνήσουμε. Σε 400 χρόνια, με το παιδομάζωμα του Σουλεϊμάν του Μεγαλοπρεπούς και εντεύθεν, έφυγαν περίπου 1 εκατομμύριο γενίτσαροι Έλληνες, πρωτότοκα παιδιά των Ελλήνων, και 1 εκατομμύριο χάσαμε μέσα σε 10 χρόνια. Ξέρετε τι σημαίνει αυτό; Καταστροφή.

Δεύτερο πρόβλημα, για το οποίο η «NIKH» έχει για ένα σύνθημα, σήμερα μας χρειάζεται για να τονωθεί το έθνος μας παιδεία και παιδιά. Δεύτερο πρόβλημα το οποίο πολλοί θα αντιδράσουν αλλά θα το ακούσουν, όπως σας είπα, γεννήθηκαν μόνο 75.000 ελληνόπουλα φέτος. Ξέρετε πόσες εκτρώσεις είχαμε; Επίσημα 350.000, αλλά κατά άλλους είναι πάνω από 400.000. Δηλαδή, είχαμε 400.000 εγκυμοσύνες και από αυτά είδαν «το φως του ήλιου» μόνο 75.000 Έλληνες.

Προχθές που ήμουν στον Άγιο Δημήτριο, στη δοξολογία, είδα το δικό σας Ευρωβουλευτή, τον κύριο Κυμπουρόπουλο και θυμήθηκα μια παλαιότερη δήλωσή του που είπε, «αν υπήρχαν τα μέσα που υπάρχουν σήμερα, εγώ δεν θα έβλεπα το φως του ήλιου. Η μαμά μου σίγουρα θα με έριχνε», αν υπήρχε ένας υπέρηχος και έβλεπε τις αναπηρίες που είχε. Αναλογιστείτε, φίλοι μου, πόσο ζημιά κάνουν οι εκτρώσεις. Για αυτό η «ΝΙΚΗ» είναι εναντίον των εκτρώσεων, γιατί και θεολογικά, αλλά και ιατρικά δημιουργούν σοβαρότατο πρόβλημα στις γυναίκες. Εγώ ως γιατρός έχω πάρει δεκάδες ιστορικά και όταν φτάνουμε στο μαιευτικό ιστορικό και συναντάω γυναίκες, λένε πόσο «μαύρη» αισθάνονται την ψυχή τους και πόσο στεναχωρημένες είναι για τις εκτρώσεις τις οποίες έκαναν. Οπότε η Ελληνική Πολιτεία πρέπει να διαφωτίσει σωστά τα κορίτσια.

Σίγουρα η «ΝΙΚΗ» σέβεται το αυτεξούσιο των ανθρώπων και δεν θα επιτρέψει να πηγαίνουν στα υπόγεια, που έλεγε η αείμνηστη Μελίνα Μερκούρη, να κάνουν εκτρώσεις, να πηγαίνουν σε άλλες χώρες. Αλλά σίγουρα θα ενημερώσει τους Έλληνες πολίτες, τις Ελληνίδες και τα κορίτσια, πόσο καταστρεπτικό είναι για την ψυχική τους υγεία, αλλά και πόσο καταστρεπτικό είναι οι εκτρώσεις για τη σωματική τους υγεία. Ξέρετε πόσες από αυτές μένουν στείρες και μετά προσπαθούν μετά το 30 - 40 να κάνουν παιδί; Αλλά «πέταξε το πουλάκι». Μεγάλη προσοχή σε αυτό.

Θα πω και ένα ακόμη για τις εκτρώσεις για να κλείσω. Να ξέρετε, ως γιατρός σας μιλάω, αλλά και σαν πατέρας πολύτεκνης οικογένειας. Κανένα ζώο, είτε είναι γυρεγκέφαλο – τα γυρεγκέφαλα ζώα είναι τα πρώτιστα – δεν σκοτώνει τους απογόνους του. Κανένα ζώο δεν το σκοτώνει, ούτε ο λύκος, ούτε το λιοντάρι, ούτε ύαινα, παρά μόνο ο άνθρωπος. Και πού το σκοτώνει; Εκεί που πρέπει να δημιουργηθεί η πιο αγαπητική σχέση, όταν κατά τη διάρκεια της εγκυμοσύνης, το σκοτώνει μέσα στα σπλάχνα της η ίδια η μητέρα. Αυτό πρέπει να αναγνωριστεί και να τονιστεί στα κορίτσια τα δικά μας για να αποφύγουν αυτό το φοβερό έγκλημα.

Επίσης, θα ήθελα να πω στην αγάπη σας εδώ πέρα, να δώσουμε, να προστατεύσουμε και να βοηθήσουμε τα παιδιά για να μπορούν να παντρευτούν. Δεν έχω δει παιδιά να μπορούν ούτε αγόρι, ούτε κορίτσι δεν θέλουν να κάνουν οικογένεια. Τους φαίνεται όνειρο θερινής νυκτός. Τα ενοίκια είναι πάνω από 600 - 700 ευρώ. Ένας βουλευτής δεν μπορεί να νοικιάσει σπίτι. Πώς θα κάνει ένα νέο ζευγάρι οικογένεια; Πρέπει να γίνουν πολιτικές στέγασης των νέων ζευγαριών. Να βοηθήσουμε πραγματικά με την ψυχή μας τους νέους να πάνε να δημιουργήσουν οικογένειες, να κάνουν παιδιά, να μεγαλώσουν το έθνος μας. Γιατί αγαπητοί μου, άκουσα ένα σωρό βλακείες, με συγχωρείτε για τη λέξη, ότι θα αντικαταστήσουμε αυτό το έθνος με μετανάστες, με Πακιστανούς, με Μπαγλαντεσιανούς, με Άγγλους, με Γάλλους, με Πορτογάλους. Όλο τον κόσμο τον αγαπούμε, αλλά πρωτίστως αγαπούμε τους Έλληνες και θέλουμε να παραδώσουμε τη γη των προγόνων μας, την πατρίδα μας.

Ξέρετε τι θα πει πατρίδα; Γη των προγόνων, των πατέρων μας. Αυτό θα πει πατρίδα και αν η Ελλάδα καταντήσει ένας χώρος που δεν κατοικείται από Έλληνες, τι να την κάνω τέτοια Ελλάδα; Αν κατοικείται από Ιταλούς, θα την λέμε Ελλάδα, αλλά θα είναι στην ουσία Ιταλία. Αν κατοικηθεί από Πακιστανούς, θα την λένε Ελλάδα, αλλά θα είναι στην ουσία Πακιστάν. Για αυτό, στην αγάπη σας, ήθελα να αναφέρω αυτές τις σκέψεις και η Επιτροπή μας να έχει εκεί τις κατευθύνσεις της, ώστε να λυθεί το πρόβλημα της ασφάλειας.

Τα άλλα όλα είναι «να είχαμε να λέγαμε». Τα αλλά όλα είναι όχι απλώς ημίμετρα. Είπαν συνάδελφοι, ο τάδε Υπουργός, ο δικός μας τα έκανε καλά, οι άλλοι είπαν ο κ. Κατρούγκαλος τα έκανε καλά. Εγώ ως γιατρός θυμάμαι, «ψαλιδοχέρη» τον ανεβάσαμε, τους άλλους «δολοφόνους της ελληνικής οικονομίας» τους κατεβάζαμε. Αυτά ήθελα να αναφέρω στην αγάπη σας. Δεν μας άκουσαν πολλοί. Εύχομαι να έχει ό,τι καλύτερο αποτέλεσμα η Επιτροπή μας αυτή, και να συμβάλουμε θετικά στους Έλληνες πολίτες και στην Ελλάδα μας. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρίες και κύριοι συνάδελφοι, χαίρομαι πάρα πολύ για τη σημερινή συνεδρίαση. Πραγματικά, το επίπεδο είναι πολύ υψηλό, με αίσθηση ευθύνης και γνώση του αντικειμένου. Πρέπει να μάθουμε να μιλάμε στο διά ταύτα, διότι χωρίς να μιλάμε στο διά ταύτα, δεν θα βάλουμε όλοι μαζί ένα λιθαράκι σε αυτό το μεγάλο ζήτημα που λέγεται κοινωνική ασφάλιση. Για αυτό παρακαλώ, κλείνοντας σήμερα – και σας ευχαριστώ ακόμα μία φορά – στις επόμενες συνεδριάσεις θα προσπαθήσουμε όλοι να συζητάμε για το θέμα που έχει η συνεδρίαση, για να μπορέσουμε, ξαναλέω, να δώσουμε αυτό που πρέπει να δώσουμε ως βουλευτές του Ελληνικού Κοινοβουλίου.

Σας ευχαριστώ και πάλι πάρα πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Φωτίου Θεανώ, Καζάνη Αικατερίνη, Μουλκιώτης Γεώργιος, Κατσώτης Χρήστος, Ασπιώτης Γεώργιος, Αθανασίου Μαρία, Παπαδόπουλος Νικόλαος και Μπιμπίλας Σπυρίδων.

Τέλος και περί ώρα 18.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΕΟΚΛΗΣ ΚΡΗΤΙΚΟΣ ΠΕΡΙΚΛΗΣ ΜΑΝΤΑΣ**